EUROPSKA KOMISIJA Bruxelles, 30.11.2015. COM(2015) 583 final 2015/0268(COD) Prijedlog UREDBE EUROPSKOG PARLAMENTA I VIJEĆA o prospektu koji se objavljuje prilikom javne ponude vrijednosnih papira ili uvrštavanja za trgovanje (Tekst značajan za EGP) {SWD(2015) 255 final}

{SWD(2015) 256 final}



OBRAZLOŽENJE 1.KONTEKST PRIJEDLOGA •Razlozi i ciljevi prijedloga Revizija Direktive o prospektu važan je korak u izgradnji unije tržišta kapitala. Za izdavatelje kojima je potrebno financiranje usklađeni prospekt EU-a predstavlja „ulaz” na europska tržišta kapitala. Reforma propisâ o prospektu najavljena je u Planu ulaganja za Europu kao dio trećeg stupa za poboljšanje poslovnog okruženja i predstavlja ključni element unije tržišta kapitala. Akcijski plan za uniju tržišta kapitala sadržava sveobuhvatan i ambiciozan program mjera namijenjenih jačanju uloge tržišnog financiranja u europskom gospodarstvu. Ključni je cilj unije tržišta kapitala posebno olakšati prikupljanje kapitala na tržištima kapitala. Na tržištima kapitala nudi se pristup širokom spektru pružatelja financiranja, a privatnom vlasničkom kapitalu i poslovnim anđelima, koji ulažu u društva u ranijoj fazi njihova razvoja, nudi se mogućnost izlaska. Prospekti su zakonom propisani dokumenti u kojima se navode informacije o društvu. Na temelju tih informacija ulagatelji mogu odlučiti hoće li ulagati u različite vrijednosne papire koje izdaje to društvo. Stoga je ključno da prospekt ne djeluje kao nepotrebna prepreka pristupu javnim tržištima za prikupljanje kapitala. Točnije, povezana papirologija i visoki troškovi mogu odbiti MSP-ove od ponude vrijednosnih papira javnosti. Društvima je potrebno olakšati ispunjivanje administrativnih obveza, ali tako da su ulagatelji i dalje dobro obaviješteni o proizvodima u koje ulažu. Iako propisi iz područja prospekta ukupno dobro funkcioniraju, određeni zahtjevi iz Direktive o prospektu mogli bi se dodatno poboljšati kako bi se smanjilo administrativno opterećenje za društva koja sastavljaju prospekt (posebno MSP-ove) te prospekt učinio vrjednijim alatom za prikupljanje informacija za potencijalne ulagatelje. Daljnjim usklađivanjem propisa o prospektu s drugim propisima EU-a o objavljivanju (npr. Direktivom o transparentnosti i Uredbom o dokumentima s ključnim informacijama za upakirane investicijske proizvode za male ulagatelje i investicijske osigurateljne proizvode (PRIIP-ovi) mogla bi se poboljšati učinkovitost prospekta. Revizija Direktive o prospektu istaknuta je u Akcijskom planu o uniji tržišta kapitala kao jedna od njegovih ranih i prioritetnih mjera. Najvažniji razlog za to je da se smanje glavne regulatorne prepreke s kojima se izdavatelji susreću pri ponudi svojih vlasničkih i dužničkih vrijednosnih papira ulagateljima. Ovim se prijedlogom pridonosi cilju analize pravne stečevine kako bi se utvrdila specifična područja u kojima se mogu pojednostavniti propisi, smanjiti opterećenja te uštedjeti troškovi. Stoga se Komisijina procjena učinka nastavlja na nalaze evaluacije koja je provedena u kontekstu Programa za primjerenost i učinkovitost propisa (REFIT, COM(2014)368). Revizija Direktive o prospektu ima jednostavan cilj: svim vrstama izdavatelja osigurati propise o objavljivanju koji su prilagođeni njihovim specifičnim potrebama te istovremeno učiniti prospekt relevantnijim alatom za pružanje informacija potencijalnim ulagateljima. Stoga se u prijedlogu poseban naglasak stavlja na četiri skupine izdavatelja: 1. izdavatelje koji su već uvršteni na uređeno tržište ili na rastuće tržište MSP-ova, a koji žele prikupiti dodatan kapital sekundarnim izdanjem, 2. MSP-ove, 3. česte izdavatelje svih vrsta vrijednosnih papira i 4. izdavatelje nevlasničkih vrijednosnih papira. Njime se nadalje potiče upotreba prekogranične „putovnice” za odobrene prospekte, koja je uvedena Direktivom o prospektu. Predloženim mjerama trebalo bi se i. smanjiti administrativno opterećenje povezano sa sastavljanjem prospekta za sve izdavatelje, posebno za MSP-ove, česte izdavatelje vrijednosnih papira i sekundarnih izdavanja; ii. prospekt učiniti relevantnijim alatom za objavljivanje za potencijalne ulagatelje, posebno u MSP-ovima; te iii. propise EU-a o prospektu približiti drugim propisima EU-a o objavljivanju. Sekundarna izdanja Izdavatelji čiji su vrijednosni papiri već uvršteni na uređeno tržište (ta kategorija čini oko 70 % svih prospekata odobrenih u određenoj godini) ili buduće rastuće tržište MSP-ova trebali bi imati koristi od smanjenih zahtjeva u pogledu prospekta za sekundarna izdanja. Očekuje se da će se izmijenjenim propisima o minimalnoj obvezi objavljivanja za sekundarna izdanja smanjiti trošak sastavljanja prospekata te da će se objavljivanje koje iz toga proizlazi učiniti relevantnijim za potencijalne ulagatelje. MSP-ovi MSP-ovima je jednako tako potrebno ponuditi mogućnost sastavljanja različitog, posebno prilagođenog prospekta kad javnosti nude vrijednosne papire, usmjeravajući se na informacije koje su bitne i relevantne za društva te veličine. Međutim, ta vrsta prospekta ne bi trebala biti na raspolaganju MSP-ovima koji su uvršteni za trgovanje na uređenim tržištima kako bi se izbjeglo stvaranje dvostrukog standarda objavljivanja na uređenim tržištima, čime bi se moglo narušiti povjerenje ulagatelja. Osim toga, očekuje se da će se novim neobaveznim oblikom „pitanja i odgovora” pomoći MSP-ovima u sastavljanju vlastitih prospekata, čime će se ostvariti znatne uštede u pogledu pravnih troškova. Česti izdavatelji Predviđeni godišnji „univerzalni registracijski dokument” za česte izdavatelje trebao bi dovesti do smanjenja troškova za društva koja se namjeravaju često vraćati na tržišta kapitala te žele „gotov” registracijski dokument koji je odobrilo nadležno tijelo te kojim im se omogućuje brzo iskorištavanje prilika za prikupljanje kapitala. Upotrebom predloženog univerzalnog registracijskog dokumenta namjerava se skratiti vrijeme odobrenja prospekta, kad se pojavi prilika za prikupljanje kapitala, s trenutačnih deset na pet radnih dana. Tretman nevlasničkih vrijednosnih papira visoke pojedinačne nominalne vrijednosti Na temelju dokaza navedenih u procjeni učinka, povoljan tretman odobren Direktivom o prospektu nevlasničkim vrijednosnim papirima čija pojedinačna nominalna vrijednost iznosi najmanje 100 000 EUR doveo je do neželjenih posljedica, stvorivši poremećaje na europskom tržištu obveznica i onemogućivši pristup znatnom udjelu obveznica koje su izdala društva s investicijskim rejtingom većem broju ulagatelja. Uredbom se stoga uklanjaju potpore izdavanju dužničkih vrijednosnih papira velike nominalne vrijednosti u cilju uklanjanja jedne od utvrđenih prepreka sekundarnoj likvidnosti na europskim tržištima obveznica. •Dosljednost u odnosu na druge politike Unije Cilj je reforme prospekta dopuniti ciljeve unije tržišta kapitala u pogledu smanjenja rascjepkanosti financijskih tržišta, diversificiranja izvora financiranja i jačanja prekograničnih tokova kapitala. Glavni je prioritet Komisije jačanje gospodarstva Europe i poticanje ulaganja u cilju otvaranja radnih mjesta. Jača europska tržišta kapitala važan su dio odgovora na taj veliki izazov jer se time može povećati obujam raspoloživog financiranja i učinkovitije ga usmjeriti na vrijedne prilike za ulaganje u EU-u.

U okviru Akcijskog plana o uniji tržišta kapitala smatra se da se tržišnim financiranjem, u svim njegovim oblicima, uključujući poduzetnički kapital, skupno financiranje i sektor upravljanja imovinom, mogu osigurati rješenja za financiranje društava kojima je potrebno više kapitala za vođenje ili proširenje poslovanja. Cilj je Akcijskog plana o uniji tržišta kapitala omogućiti i više privatnih ulaganja u infrastrukturne projekte, ponuditi ulagateljima i štedišama dodatne mogućnosti učinkovitije upotrebe novca te ukloniti prepreke prekograničnom ulaganju. Unija tržišta kapitala radit će u korist svih 28 država članica. Države članice s najmanjim tržištima i visokim potencijalom rasta mogu ostvariti znatnu korist od boljeg usmjeravanja kapitala i ulaganja u njihove projekte. Razvijenija tržišna gospodarstva ostvarit će koristi od većeg prekograničnog ulaganja i mogućnosti uštede. Diversificiranijom ponudom financiranja ostvarit će se i dodatne koristi: pružit će se potpora financijskoj stabilnosti te smanjiti ovisnost poslovnog sektora i širega gospodarstva o bankovnom kreditiranju. Stoga je unija tržišta kapitala i važan dio rada na dovršetku europske ekonomske i monetarne unije. Ovom se revizijom može olakšati i ulaganje u javno ponuđene vlasničke i dužničke vrijednosne papire boljim određivanjem informacija koje se dostavljaju te usmjeravanjem na informacije koje su relevantne za oblikovanje razumnih procjena ulagatelja u pogledu predloženog ulaganja. •Dosljednost s postojećim odredbama politike u određenom području Direktivom o prospektu uređuje se prospekt koji je potrebno objaviti prilikom javne ponude vrijednosnih papira ili prilikom uvrštavanja za trgovanje na uređenom tržištu. Izvorni je cilj Direktive društvima osigurati jednostavnije i jeftinije prikupljanje kapitala u Uniji na temelju jedinstvenog odobrenja regulatornog tijela („matično nadležno tijelo”) samo u jednoj državi članici. U skladu s Direktivom izdavatelji, ponuditelji ili osobe koje traže uvrštenje za trgovanje na uređenom tržištu za svoje prospekte mogu upotrijebiti „putovnicu” za prekogranične ponude i uvrštenja. Kako bi se osigurala minimalna zaštita za ulagatelje pružanjem jamstva da svi prospekti, neovisno o tome gdje su objavljeni, sadržavaju jasne, sveobuhvatne i standardizirane informacije koje su im potrebne za donošenje utemeljenih investicijskih odluka, Direktivom o prospektu dopunjuju se stalne i ad hoc obveze izvješćivanja utvrđene u Direktivi o transparentnosti i Uredbi o zlouporabi tržišta. Dopunjavanje proizlazi iz činjenice da se Direktiva o prospektu odnosi samo na početne zahtjeve za objavljivanje za javnu ponudu ili uvrštenje na uređenom tržištu. 2.PRAVNA OSNOVA, SUPSIDIJARNOST I PROPORCIONALNOST •Pravna osnova Pravna je osnova mjere članak 114. Ugovora o funkcioniranju Europske unije. U izboru pravne osnove odražava se ključna uloga koju usklađeni propisi iz područja prospekta s mogućnostima upotrebe putovnice imaju u funkcioniranju unutarnjeg tržišta za prikupljanje kapitala i duga. Objavljivanje informacija u slučaju ponuda vrijednosnih papira javnosti ili uvrštavanja vrijednosnih papira za trgovanje na uređenom tržištu nužno je za zaštitu ulagatelja uklanjanjem asimetričnosti informacija između njih i izdavatelja. Usklađivanjem tog objavljivanja omogućuje se uspostavljanje mehanizma prekogranične putovnice kojim se olakšava učinkovito funkcioniranje unutarnjeg tržišta u pogledu širokog spektra vrijednosnih papira. Različiti zahtjevi doveli bi do rascjepkanosti unutarnjeg tržišta jer bi se na izdavatelje, ponuditelje i osobe koje traže uvrštenje primjenjivali različiti propisi u različitim državama članicama te bi se prospektima odobrenima u jednoj državi članici moglo onemogućiti izdavanje u drugoj državi članici. U slučaju izostanka usklađenog okvira kojim bi se osigurala jedinstvenost objavljivanja i funkcioniranja putovnice u Uniji vjerojatno bi se zbog razlika u zakonodavstvu država članica stvorile prepreke nesmetanom funkcioniranju unutarnjeg tržišta vrijednosnih papira. Stoga, kako bi se osiguralo pravilno funkcioniranje unutarnjeg tržišta i poboljšanje uvjeta njegova funkcioniranja, posebno u pogledu tržišta kapitala, te kako bi se zajamčila visoka razina zaštite potrošača i ulagatelja, primjereno je utvrditi regulatorni okvir za prospekte na razini Unije. •Supsidijarnost Usklađeni prospekt EU-a važan je alat za integriranje tržišta kapitala u Uniji. Kad nadležno nacionalno tijelo odobri prospekt, izdavatelj može zatražiti putovnicu kako bi taj prospekt upotrijebio u drugoj državi članici EU-a. U toj državi članici „domaćinu” neće biti potrebna dodatna odobrenja ili administrativni postupci koji se odnose na prospekt. Ta putovnica funkcionira pod pretpostavkom da je primjenjivim propisima o prospektu (osnovnim propisima te delegiranim i provedbenim aktima) minimalni sadržaj prospekta usklađen na razini EU-a. Budući da je putovnica stoga europske prirode, sva poboljšanja mogu se razmatrati samo na razini EU-a. Mogućim drugim rješenjima, kao što je mjera na razini države članice, ne bi se mogli dostatno i učinkovito postići ciljevi stvaranja usklađene osnove za primjenu „putovnica” prospekata. Očekuje se da će pojednostavnjenje prethodno navedenih aspekata prospekata EU-a dovesti do ravnopravnijih uvjeta za izdavatelje i ulagatelje te da će se time pridonijeti izbjegavanju regulatorne arbitraže. Predloženim reformama dao bi se jasan i dosljedan signal u cijelom EU-u da su propisi iz područja prospekta funkcionirali čak i tijekom financijske krize, ali da su potrebna poboljšanja kao bi se stvorilo doista jedinstveno tržište za one ciljne skupine koje dosad nisu u potpunosti iskoristile usklađene propise iz područja prospekta (MSP-ovi, česti i/ili sekundarni izdavatelji). Stvaranjem pristupačnijeg prospekta za MSP-ove i česte izdavatelje može se pridonijeti jačanju kapitala u Europi koji je dostupan tim izdavateljima. U slučaju MSP-ova to uključuje osmišljavanje posebnih propisa iz područja prospekta čiji sadržaj i oblik odgovaraju izdavateljima i ulagateljima. To predstavlja temelj za uspostavu unije tržišta kapitala. Navedene ciljeve ne mogu postići države članice same te to može bolje učiniti Unija. •Proporcionalnost Uzimajući u obzir sve navedeno, odabrane opcije osmišljene su kako bi se za sljedeće ciljne skupine smanjilo opterećenje koje proizlazi iz zahtjeva usklađenosti: MSP-ove, sekundarne izdavatelje, česte izdavatelje i izdavatelje nevlasničkih vrijednosnih papira. Očekuje se da će sve te skupine u različitoj mjeri ostvariti koristi od predloženih reformi. Procjena učinka sadržava početne procjene ušteda troškova na temelju činjeničnih i realnih pretpostavki koje se odnose na povećanu upotrebu univerzalnog registracijskog dokumenta te dvije predložene obveze objavljivanja za MSP-ove odnosno sekundarne izdavatelje. MSP-ovi Ako nisu uvršteni za trgovanje na uređenom tržištu, MSP-ovi koji žele prikupiti kapital u okviru javne ponude ostvarit će koristi od novih propisa o objavljivanju, uključujući novi oblik „pitanja i odgovora”, čime bi se trebali smanjiti troškovi izrade prospekta. Dodatne uštede očekuju se za MSP-ove koji su uvršteni na uređeno tržište ili rastuće tržište MSP-ova jer će oni ostvariti koristi od smanjene obveze objavljivanja koja se primjenjuje na sekundarna izdanja (vidi u nastavku). Primjena nove obveze objavljivanja mogla bi, prema okvirnim procjenama, dovesti do ukupnih ušteda za MSP-ove od otprilike 45 milijuna godišnje.

Sekundarna izdanja Podatci koje su dostavile države članice upućuju na to da se oko 70 % svih prospekata odobrenih u određenoj referentnoj godini odnosi na sekundarno izdanje vrijednosnih papira društava koja su već uvrštena za trgovanje na uređenom tržištu ili multilateralnoj trgovinskoj platformi. Ekstrapolacijom dostupnih podataka o prospektima za vlasničke vrijednosne papire otprilike 700 prospekata godišnje moglo bi ostvariti koristi od smanjene obveze objavljivanja za sekundarna izdanja. Podatci o troškovima sastavljanja prospekta koji su proizašli iz javnog savjetovanja upućuju na to da bi to moglo dovesti do ušteda od oko 130 milijuna godišnje. Česti izdavatelji Povećana upotreba predloženog univerzalnog registracijskog dokumenta za prospekte za vlasničke i nevlasničke vrijednosne papire mogla bi dovesti do bržih odobrenja prospekata, čime bi se broj prospekata odobrenih svake godine u manje od 10 radnih dana povećao za 150 % (vlasnički vrijednosni papiri) i 70 % (nevlasnički vrijednosni papiri). Izdavatelji dužničkih vrijednosnih papira Jedinstvenim zahtjevom za objavu prospekta za izdavanje obveznica, neovisno o njihovoj nominalnoj vrijednosti, sve se izdavatelje dužničkih vrijednosnih papira potiče da odaberu nominalne vrijednosti zbog kojih će njihove obveznice biti privlačnije širem spektru ulagatelja. S druge strane, očekuje se da će široki spektar ulagatelja povećati interes za kupnju i prodaju obveznica, čime će se povećati likvidnost tržišta korporativnih obveznica u EU-u. Ulagatelji Izradom prospekata koji su lakši za čitanje i usmjereni na posebnu situaciju izdavatelja nastaje dvostruka prednost, odnosno smanjenje troškova i povećanje važnosti prospekta za potencijalne ulagatelje. Preusmjeravanjem čimbenika rizika prospekta na rizike koji su značajni i specifični pomoći će se ulagateljima u razlikovanju informacija koje su važne za donošenje utemeljene investicijske odluke. Prednosti koje proizlaze iz reforme sažetka prospekta i uvođenja baze podataka o prospektima koja se može pretraživati teže je kvantificirati: procjena učinka u tom se pogledu više oslanja na kvalitativnu procjenu. Međutim, obrazloženje reforme sažetka prospekta nastavlja se na mjere koje su već poduzete u kontekstu dokumenta s ključnim informacijama za upakirane investicijske proizvode. Nacionalna tijela i ESMA Predloženim smanjenjima zahtjeva ne bi se trebali stvoriti bitni troškovi za nacionalne proračune i administracije. Naprotiv, nadležna nacionalna tijela trebala bi ostvariti koristi od pojednostavnjenja prospekta jer će se time olakšati i postupak odobrenja prospekata. Omogućivanjem pretraživanja svih prospekata na web-mjestu ESMA-e mogli bi se stvoriti dodatni troškovi za ESMA-u povezani s IT-om. Ti se troškovi čine opravdanima u usporedbi sa znatnim koristima od nižih troškova pretraživanja i jednostavnog, centraliziranog pristupa zbog kojeg bi ulagatelji i potencijalni ulagatelji mogli biti zainteresirani za širi spektar vrijednosnih papira izdanih u EU-u. Troškovi usklađivanja za izdavatelje Odabir preinake u obliku uredbe ne bi trebao znatno utjecati na troškove usklađivanja izdavatelja i troškove provedbe nadležnih tijela. Učinak predloženih mjera na troškove usklađivanja i troškove provedbe može se sažeti kako slijedi. Nove obveze objavljivanja za sekundarna izdanja i MSP-ove trebale bi dovesti do nižih troškova usklađivanja izdavatelja te manjeg radnog opterećenja nadležnih tijela jer će biti potrebno objaviti i pregledati manje informacija. To će se smanjenje troškova još više primijeniti na izdavatelje koji do sada nisu mogli ostvariti koristi od tih propisa, ali će ispunjavati uvjete u budućnosti. Međutim, mogli bi nastati određeni troškovi za izdavatelje koji upotrebljavaju trenutačne popise jer će se morati upoznati s novim propisima. Dionici koji će se suočiti s višim troškovima usklađivanja bit će izdavatelji koji trenutačno ostvaruju koristi od izuzeća za prospekte i smanjenja zahtjeva za ponude nevlasničkih vrijednosnih papira nominalne vrijednosti od najmanje 100 000 EUR. Oni koji ne mogu iskoristiti nijedno izuzeće morat će izraditi prospekt prema standardnim propisima, propisima iz područja osnovnog prospekta ili, prema potrebi, posebnim obvezama objavljivanja za sekundarna izdanja. Pretvaranje sažetka prospekta u dokument sličan dokumentu s ključnim informacijama za ulagatelje značit će i znatno smanjenje troškova usklađivanja jer će sažetak biti znatno manje opširan i stoga jeftiniji za izradu. Osim toga, ako su vrijednosni papiri obuhvaćeni područjem primjene ove Uredbe i Uredbe (EU) br. 1286/2014, potrebno je dopustiti potpunu ponovnu upotrebu sadržaja dokumenta s ključnim informacijama u sažetku kako bi se troškovi usklađivanja i administrativno opterećenje za izdavatelje sveli na minimum. •Odabir instrumenta Direktiva o prospektu iz 2003., čak i nakon reforme iz 2010., dovela je do niza predmeta u kojima se u nekim državama članicama razmatrala heterogena provedba Direktive o prospektu. Pretvaranjem Direktive o prospektu u uredbu riješili bi se problemi koji obično nastaju pri prenošenju direktive te bi se povećala usklađenost i integracija na cijelom unutarnjem tržištu, pri čemu bi se istovremeno smanjili različiti i rascjepkani propisi u Uniji, u skladu s ciljevima unije tržišta kapitala. Osim toga, jedinstvenim skupom pravila riješio bio se problem zbog kojeg čak i u slučaju relativno malih razlika među nacionalnim pravima izdavatelji i ulagatelji koji su zainteresirani za prikupljanje ili ulaganje kapitala preko granica moraju uspoređivati nacionalne propise kako bi osigurali da u potpunosti razumiju i poštuju relevantne zakone. Primjenom uredbe mogli bi se izbjeći ti neproduktivni troškovi pretraživanja. Prilagodba nacionalnih zakona kojima je prenesena trenutačna Direktiva o prospektu u predloženu Uredbu trebala bi biti lakša zbog činjenice da provedbene mjere koje su trenutačno na snazi već imaju oblik uredbe. Stoga se prednost daje pretvaranju Direktive o prospektu u uredbu.

3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA •Ex post evaluacije / provjere primjerenosti postojećeg zakonodavstva Direktiva o prospektu uključena je u program Europske komisije REFIT. Dodatne pojedinosti o evaluaciji nalaze se u odjeljku „Primjerenost propisa i pojednostavnjivanje” u nastavku. •Savjetovanje s dionicima Načela bolje regulative, kako su opisana u Smjernicama za bolju regulativu (SWD(2015) 111 final), i odgovarajući instrumentarij primjenjuju se provedbom javnog savjetovanja od 18. veljače do 13. svibnja 2015. Ukupno su zaprimljena 182 odgovora, od kojih su 124 bili odgovori organizacija (udruženja) i društava (banaka, burza, platformi za skupno financiranje), 22 odgovora javnih tijela (država članica, nacionalnih nadležnih tijela i ESMA-e) te 36 odgovora fizičkih osoba. Prema zemljama, 21 % odgovora dobiveno je iz Njemačke (38 odgovora), 21 % iz Ujedinjene Kraljevine (37), 11 % iz Francuske (20), 9,5 % iz Belgije (17), a ostatak je podijeljen među ostalim državama članicama. Tijekom savjetovanja dionici su uglavnom podržali reviziju i predložene opcije. Svi su dionici, uključujući države članice, podržali glavni cilj smanjenja zahtjeva u pogledu prospekta za česte izdavatelje, sekundarna izdanja i MSP-ove u pogledu dostavljanja nepotrebnih informacija koje se ponavljaju. Dionici su podržali i stvaranje novog oblika sažetka prospekta na temelju modela dokumenta s ključnim informacijama te centralizirani mehanizam ESMA-e za pohranu prospekata. •Procjena učinka U procjeni učinka analizira se nekoliko opcija politike za postizanje dvostrukog cilja smanjenja administrativnog opterećenja za društva koja sastavljaju prospekt (posebno MSP-ove) te pretvaranje prospekta u vrjedniji alat za prikupljanje informacija za potencijalne ulagatelje. U njoj se procjenjuje i pitanje načina proširivanja baze ulagatelja za nevlasničke vrijednosne papire (nominalne vrijednosti). U tablici u nastavku prikazan je sažetak različitih odabranih smanjenja zahtjeva i mjera za zaštitu ulagatelja te njihov učinak na relevantne dionike te ukupno tržište u kojem ti dionici posluju. Odabrane opcije politike Troškovni učinak na dionike Učinak na relevantna tržišta / relevantne sektore Granica od 10 milijuna EUR za najvišu vrijednost ponude ispod koje države članice mogu donijeti odluku o neprimjenjivanju prospekta EU-a na domaće ponude Za otprilike 100 prospekata (oko 3 % godišnje odobrenih prospekata) može se odustati od obveze sastavljanja prospekta EU-a, ovisno o izboru država članica. Smanjenja troškova ovise od tome hoće li države članice izuzeti domaće ponude ukupne vrijednosti ispod 10 milijuna EUR. Smanjena obveza objavljivanja za sekundarna izdanja Vrlo velik tržišni potencijal jer se otprilike 70 % svih prospekata za vlasničke vrijednosne papire koji se godišnje odobre odnosi na „sekundarna izdanja”, što znači da bi oko 700 od 935 prospekata za vlasničke vrijednosne papire moglo od toga ostvariti korist. Ukupna godišnja ušteda procjenjuje se na oko 130 milijuna. Učinak na tržišta kapitala: povećanjem sekundarnih izdanja olakšava se prikupljanje vlasničkog kapitala nakon uspješnih inicijalnih javnih ponuda, što je jedan od najvažnijih temelja za daljnje napore u izgradnji unije tržišta kapitala. Podizanje praga razvodnjavanja za izuzeće prospekta u slučaju uvrštenja za trgovanje (članak 1. stavak 4. točka (a)) Smanjenje troškova do 1 milijuna po prospektu ako se uvrštenje odnosi na manje od 20 % preostalih vrijednosnih papira. Učinak na tržišta kapitala: povećanjem sekundarnih izdanja olakšava se prikupljanje vlasničkog kapitala u skladu s unijom tržišta kapitala. Univerzalni registracijski dokument za česte izdavatelje na uređenim tržištima ili multilateralnim trgovinskim platformama Znatan tržišni potencijal jer trenutačno samo 20 % prospekata za vlasničke vrijednosne papire i 32 % prospekata za nevlasničke vrijednosne papire (isključujući osnovne prospekte) ostvaruje koristi od rokova odobrenja koji su kraći od 10 dana. Na primjeru Francuske vidljivo je da bi se, ako sličan sustav postoji gotovo dva desetljeća, univerzalnim registracijskim dokumentom taj postotak mogao povećati na 50 % za vlasničke vrijednosne papire (= 370 prospekata za vlasničke vrijednosne papire godišnje u EU-u) i 55 % (= 838 prospekata za nevlasničke vrijednosne papire godišnje u EU-u). Brzi proces odobrenja koristi čestim izdavateljima vlasničkih i nevlasničkih vrijednosnih papira. Skraćenim trajanjem odobrenja prospekta od 5 dana smanjit će se troškovi i čestim izdavateljima omogućiti iskorištavanje tržišnih prilika za prikupljanje kapitala ili izdavanje duga. Jedinstveni prospekt za nevlasničke vrijednosne papire uvrštene na uređenim tržištima (ukidanje dvostrukih propisa za institucionalne i male ulagatelje) Blago povećanje koje proizlazi iz potrebe za izradom prospekta za uvrštenje, uključujući sažetak za nevlasničke vrijednosne papire. Povećanje se može na odgovarajući način ublažiti osmišljavanjem obrasca za jedinstveni prospekt za nevlasničke vrijednosne papire u delegiranim aktima. Niže nominalne vrijednosti dovode do većeg interesa za kupnju i prodaju, čime se povećava likvidnost i baza ulagatelja na tržištima obveznica u EU-u. Ulagatelji ostvaruju koristi od diversifikacije portfelja. Ukidanje izuzeća od 100 000 EUR za ponude nevlasničkih vrijednosnih papira javnosti Povećanje proizlazi iz potrebe za izradom prospekta za javnu ponudu nevlasničkih vrijednosnih papira. Vjerojatno će se nadoknaditi postojanjem drugih izuzeća (kvalificirani ulagatelji / minimalna preuzeta obveza od 100 000 EUR). Uravnoteženo s obzirom na koristi od većeg tržišta korporativnih obveznica. Niže nominalne vrijednosti dovode do većeg interesa za kupnju i prodaju, čime se povećava likvidnost u EU-u na multilateralnim trgovinskim platformama. Ulagatelji ostvaruju koristi od diversifikacije portfelja. Posebne obveze objavljivanja za MSP-ove 320 prospekata MSP-ova moglo bi ostvariti koristi od novog prospekta „za MSP-ove”, čime bi se ostvarile očekivane godišnje uštede od oko 45 milijuna. Dodatne uštede iznad prethodno navedenih mogle bi nastati ako se počne primjenjivati oblik „pitanja i odgovora”. Zahvaljujući jeftinijem i korisnički prilagođenijem prospektu „za MSP-ove”, više bi MSP-ova moglo biti uvršteno na multilateralnim trgovinskim platformama / rastućim tržištima MSP-ova. Više uvrštenja MSP-ova olakšat će diversifikaciju portfelja ulagatelja. Novi sažetak prospekta izrađen prema dokumentu s ključnim informacijama Izdavatelji vlasničkih i nevlasničkih vrijednosnih papira ostvaruju koristi od fleksibilnosti u izradi kratkih opisa i prikupljanju bitnih informacija iz prospekta pod dostupnim naslovima. Izdavatelji bi ostvarili koristi i od ponovne upotrebe sadržaja postojećeg dokumenta s ključnim informacijama u sažetku prospekta. Mali ulagatelji ostvaruju koristi od preinake sažetka s ograničenjem u pogledu najvećeg broja stranica. Prethodno određenim naslovima koji su jednostavni za upotrebu i izrađeni na temelju dokumenta s ključnim informacijama omogućuje se lakša usporedba prilika za ulaganje. Elektronička objava (centralizirani mehanizam pohrane pri ESMA-i) Jedinstvenom pristupnom točkom olakšavaju se istraživanje i provedba te povećava učinkovitost putovnice prospekta. Važan alat za internetski pristup prospektima kojim se omogućuje usporedba te poticanje ciljeva unije tržišta kapitala. Nekoliko odabranih opcija međusobno bi se nadopunjavalo. Na primjer, univerzalni registracijski dokument za česte izdavatelje dopuna je smanjenim zahtjevima u pogledu prospekta za sekundarna izdanja pa bi se tim dvjema opcijama zajedno mogle ostvariti uštede koje nisu obuhvaćene analizom u ovoj procjeni učinka (u kojoj se te dvije opcije odvojeno promatraju). Jednako tako, zbog njegove horizontalne prirode sažetkom prospekta u obliku poboljšanog dokumenta s ključnim informacijama ojačale bi se dvije specifične skupine propisa, a posebno propisi za MSP-ove: na primjer, MSP bi mogao biti uvršten na rastuće tržište MSP-ova te ostvariti kumulativnu korist od prospekta u obliku „pitanja i odgovora” koji, s druge strane, ima i oblik poboljšanog dokumenta s ključnim informacijama. Osim toga, horizontalna inicijativa koja se odnosi na nominalne vrijednosti nevlasničkih vrijednosnih papira koristit će svim izdavateljima zahvaljujući dubljem i likvidnijem sekundarnom tržištu korporativnih dužničkih vrijednosnih papira. Ponovno će MSP-ovi i česti izdavatelji ostvariti koristi od sažetka u obliku poboljšanog dokumenta s ključnim informacijama, odgovarajućih posebnih obveza objavljivanja i ukidanja poticaja za izdavanje nevlasničkih vrijednosnih papira velike nominalne vrijednosti od najmanje 100 000 EUR. U procjeni učinka stoga se zaključuje da će predloženi „paket” dovesti do smanjenja administrativnog opterećenja za izdavatelje, pristup tržištima kapitala za MSP-ove učiniti jednostavnijim i jeftinijim te poboljšati zaštitu ulagatelja povećanjem primjerenosti dokumenata za objavljivanje i konačno povećati izbor vrijednosnih papira na temelju prospekta. To bi se zatim trebalo odraziti u daljnjoj integraciji tržišta kapitala u Uniji u obliku veće prekogranične ponude vrijednosnih papira na temelju prospekta te veće transparentnosti i usporedivosti. Međutim, potrebno je napomenuti da je Direktivom o prospektu obuhvaćen samo dio financijskih instrumenata kojima se trguje u Uniji te da je ona samo jedan od brojnih čimbenika kojima se utječe na funkcioniranje tržišta kapitala. Predložene mjere potrebno je stoga promatrati u kontekstu šireg Akcijskog plana o uniji tržišta kapitala čiji su one dio. •Primjerenost propisa i pojednostavnjivanje U lipnju 2014. Direktiva o prospektu uključena je u program REFIT (COM(2014)368). Uključivanje u program REFIT bilo je opravdano jer su dionici izrazili zabrinutost u pogledu visokih troškova izrade prospekta i dobivanja odobrenja za njega od nadležnog tijela. Evaluacija Direktive provedena je 2015. kako bi se osiguralo da će rezultati biti dostupni na vrijeme za izvješće o primjeni Direktive koje Europska komisija mora poslati Europskom parlamentu i Vijeću najkasnije do 1. siječnja 2016. (članak 4. Direktive 2010/73/EU). U okviru te evaluacije ispituje se učinkovitost, uspješnost, usklađenost, relevantnost i dodana vrijednost Direktive. Priložena je Komisijinoj procjeni učinka, a njezini su zaključci navedeni u nastavku. Kad je 2003. donesena Direktiva 2003/71/EZ, njome su zamijenjene dvije direktive o pojedinostima koje treba objaviti radi uvrštenja (1980.) i prospektima (1989.) koje su bile izložene snažnim kritikama dionika jer su njima u Uniji omogućene prakse koje su se znatno razlikovale te su se one temeljile na sustavu uzajamnog priznavanja, pri čemu je znatan diskrecijski prostor ostavljen nadležnim tijelima države članice domaćina (uključujući, na primjer, u pogledu zahtjeva za prijevod cijelog prospekta na službene jezike države članice domaćina). U usporedbi s tim, može se priznati da je Direktivom o prospektu olakšano prikupljanje kapitala preko granica u Europi zahvaljujući primjeni načela „jedinstvene putovnice” na temelju kojeg se podrazumijeva da matična zemlja može odobriti samo jedan skup dokumenata za objavljivanje koji su zatim u cijelom EU-u prihvaćeni za javnu ponudu i/ili uvrštenje za trgovanje na uređenim tržištima. Doprinos Direktive o prospektu izgradnji jedinstvenog europskog tržišta vrijednosnih papira ne može se stoga umanjiti te se u tom pogledu može smatrati prekretnicom.

Međutim, u reviziji iz 2010. ispravno je utvrđen niz nedostataka Direktive 2003/71/EZ koji utječu na pravnu jasnoću nekih njezinih koncepata i umanjuju njezinu učinkovitost u uspostavljanju prave ravnoteže između učinkovitosti tržišta (područja prekomjernog regulatornog opterećenja) i zaštite ulagatelja (kvaliteta, čitljivost i važnost objavljivanja). Direktivom 2010/73/EU uvedene su ciljane izmjene za njihovo rješavanje. Tri godine nakon početka primjene Direktive 2010/73/EU u statističkim podatcima i povratnim informacijama dionika upućuje se na to da je dijagnoza utvrđena tijekom prethodne revizije i danas u velikoj mjeri primjenjiva. Čini se da su se kretanja utvrđena još tada (prospekt se upotrebljava kao „zaštita od odgovornosti”, mali ulagatelji odbacuju prospekte i njihove sažetke, neprimjereno određivanje zahtjeva za objavljivanje između inicijalnih javnih ponuda i sekundarnih izdanja) nastavila, navodno zbog toga što ispravci predloženi Direktivom o izmjeni nisu doveli do očekivanih rezultata (sažetak prospekta) ili nisu bili dovoljno ambiciozni (razmjerne obveze objavljivanja) ili zato što Direktiva 2010/73/EU nije sadržavala mjere za njihovo rješavanje. S obzirom na nedostatke utvrđene u toj evaluaciji primjereno je detaljno preispitati Direktivu o prospektu. Točnije, s obzirom na izmjene donesene u reviziji iz 2010. primjereno je ponovno razmotriti „razmjerne obveze objavljivanja” (za MSP-ove i društva male tržišne kapitalizacije te za izdavanja prava) i sažetak prospekta jer izmjenama uvedenima Direktivom 2010/73/EU nisu postignuti njihovi ciljevi. •Temeljna prava Buduće zakonodavne mjere u pogledu propisa iz područja prospekta, uključujući primjerene sankcije, trebaju biti u skladu s relevantnim temeljnim pravima ugrađenima u Povelju EU-a o temeljnim pravima te je posebnu pažnju potrebno posvetiti nužnosti i proporcionalnosti zakonodavnih mjera. U određenoj su mjeri relevantni samo zaštita osobnih podataka (članak 8.), sloboda poduzetništva (članak 16.) i zaštita potrošača (članak 38.) Povelje EU-a o temeljnim pravima. Ograničenja tih prava i sloboda dopuštena su na temelju članka 52. Povelje EU-a o temeljnim pravima. Ciljevi, kako su prethodno utvrđeni, u skladu su s obvezama EU-a koje se odnose na poštovanje temeljnih prava. Međutim, svako ograničenje pri ostvarivanju prava i sloboda mora biti predviđeno zakonom i mora poštovati bit tih prava i sloboda. Uz poštovanje načela proporcionalnosti, ograničenja su moguća samo ako su potrebna i ako zaista odgovaraju ciljevima od općeg interesa koje priznaje Unija ili potrebi zaštite prava i sloboda drugih osoba. U slučaju zakonodavstva koje se odnosi na prospekt cilj od općeg interesa kojim se opravdavaju određena ograničenja temeljnih prava jest cilj koji se odnosi na osiguranje integriteta tržišta. Na slobodu poduzetništva mogla bi utjecati potreba za ispunjenjem određenih obveza u pogledu objavljivanja, odobrenja i dostavljanja kako bi se osigurala usklađenost interesa u investicijskom lancu i promišljeno postupanje potencijalnih ulagatelja. U pogledu zaštite osobnih podataka može biti potrebno objavljivanje određenih informacija u prospektu kako bi se osiguralo da ulagatelji mogu provesti svoju dubinsku analizu. Međutim, napominje se da su te odredbe trenutačno već na snazi u zakonodavstvu EU-a. Svim predloženim zakonodavnim mjerama štiti se proporcionalnost u pogledu ograničenja temeljnih prava. Drugim riječima, cilj je ove Uredbe uskladiti, s jedne strane, ravnotežu između osiguranja zaštite ulagatelja i ograničenja administrativnog opterećenja za izdavatelje te, s druge strane, ravnotežu između poticanja unutarnjeg tržišta kapitala i unije tržišta kapitala i očuvanja dostatne fleksibilnosti za nacionalna i lokalna tržišta. 4.UTJECAJ NA PRORAČUN Prijedlogom će se na dva načina utjecati na proračun ESMA-e: s jedne strane, ESMA će morati izraditi regulatorne i provedbene tehničke standarde i, s druge strane, morat će modernizirati svoj postojeći registar prospekata i pretvoriti ga u mehanizam pohrane na internetu s tražilicom koju javnost može besplatno upotrebljavati za pristup prospektima EU-a i njihovu usporedbu s jedne lokacije. Nadalje, na temelju podataka prikupljenih u mehanizmu pohrane ESMA će moći utvrditi detaljne statističke podatke o prospektima koji su odobreni u EU-u te sastaviti godišnje izvješće. Specifični utjecaj na proračun ESMA-e procijenjen je u financijskom izvještaju uz ovaj prijedlog. Prijedlog utječe na proračun Zajednice zbog udjela Komisije od 40 % u financiranju ESMA-e. 5.OSTALI ELEMENTI •Planovi provedbe i mehanizmi praćenja, evaluacije i izvješćivanja Praćenje učinka nove Uredbe provest će se u suradnji s ESMA-om i nacionalnim nadležnim tijelima na temelju godišnjih izvještaja o prospektima koji su odobreni u Uniji, a za čiju će godišnju izradu ESMA biti ovlaštena. Točnije, u tim će se izvješćima pratiti opseg u kojem će se obveze objavljivanja za MSP-ove i sekundarna izdanja te univerzalni registracijski dokument za česte izdavatelje upotrebljavati u Uniji. Revidirani propisi o prospektu ocijenit će se pet godina nakon njihova stupanja na snagu. Detaljnom analizom potrebno je utvrditi jesu li navedeni ciljevi postignuti. Ključni parametri za mjerenje postizanja navedenih ciljeva bit će sljedeći: –broj prospekata odobrenih svake godine na temelju dvaju propisa o objavljivanju za sekundarna izdanja i za MSP-ove; uspjeh će se mjeriti u odnosu na procjene o povećanoj upotrebi, kako je prethodno utvrđeno, te u priloženoj procjeni učinka; –broj prospekata koji su ostvarili korist od univerzalnog registracijskog dokumenta, kako je prethodno opisano, radi dobivanja brzog odobrenja; –ukupno smanjenje vremena potrebnog za odobrenje koje je rezultat uvođenja univerzalnog registracijskog dokumenta; –udjel malih ulagatelja u ulagateljima u nevlasničke vrijednosne papire (mjerilo je uspjeha smanjenje nominalnih vrijednosti nevlasničkih vrijednosnih papira); –trošak izrade prospekta i dobivanja odobrenja u usporedbi s trenutačnim troškovima;

–udjel prospekata za koje je upotrijebljena putovnica u drugim državama članicama. Ulazni podatci za prethodna mjerenja prikupit će se prvenstveno od ESMA-e (uključujući prethodno navedena godišnja izvješća) i mjesta trgovanja. Bit će potrebno pokrenuti studiju ili ispitivanje kako bi se prikupile informacije o troškovima izrade prospekta i dobivanja odobrenja u usporedbi s trenutačnim troškovima. •Detaljno obrazloženje posebnih odredaba prijedloga Područje primjene obveze u pogledu prospekta (članci 1., 3. i 4.) U članku 1. Prijedloga konsolidirani su svi članci iz trenutačne Direktive o prospektu koji se odnose na područje primjene zahtjeva za objavu prospekta. Točnije, u članku 1. stavcima 3. i 4. utvrđen je niz okolnosti u kojima je ponuda vrijednosnih papira javnosti ili uvrštenje vrijednosnih papira za trgovanje na uređenom tržištu izvan područja primjene zahtjeva za objavljivanje prospekta. Iako je većina odredaba o području primjene ostala nepromijenjena, u Prijedlogu su utvrđeni novi pragovi u članku 1. stavku 3. točki (d) i članku 3. stavku 2. od „500 000 EUR” odnosno „10 000 000 EUR” kako bi se osigurala pravna jasnoća. U skladu s Direktivom 2003/71/EZ zahtjev za objavu prospekta primjenjuje se na ponude vrijednosnih papira ukupne vrijednosti od najmanje 5 000 000 EUR te države članice mogu slobodno odrediti svoje nacionalne propise ispod tog iznosa (trenutačno 17 država članica zahtijeva prospekt ispod praga od 5 000 000 EUR). U članku 1. stavku 3. točki (d) navodi se da u skladu s ovom Uredbom prospekt nije potreban za ponude vrijednosnih papira čija je vrijednost niža od 500 000 EUR. Time se priznaje da je trošak izrade prospekta nerazmjeran predviđenim prihodima ako je vrijednost ponude vrijednosnih papira javnosti niža od 500 000 EUR, kao što je to obično slučaj na platformama za skupno financiranje koje se temelje na vrijednosnim papirima. Međutim, povećanjem opsega malih ponuda kad se ne primjenjuje usklađeni prospekt utvrđen ovom Uredbom ne sprječava se države članice da zahtijevaju odgovarajuće oblike objavljivanja za izdanje takve veličine dok god države članice mogu razmjerno odrediti te zahtjeve, poštujući pritom duh pojednostavnjenja i bolje integracije tržišta. Iako se u članku 3. pojašnjava da je prethodna objava prospekta obvezna za ponude vrijednosnih papira javnosti i uvrštenje vrijednosnih papira za trgovanje na uređenom tržištu koje se nalazi ili posluje u Uniji, u njegovu članku 2. utvrđen je mehanizam neobaveznog izuzeća prema diskrecijskoj odluci država članica. Države članice mogu donijeti odluku o izuzeću od usklađenog prospekta utvrđenog ovom Uredbom za sve ponude vrijednosnih papira ukupne vrijednosti između 500 000 EUR i iznosa koji ne može premašiti 10 000 000 EUR. To se izuzeće primjenjuje samo na domaće ponude za koje se ne traži obavijest o putovnici za državu članicu domaćina. Države članice koje odluče primijeniti to izuzeće na svojim područjima izvijestit će o tome Komisiju i ESMA-u te će navesti najvišu vrijednost domaćih ponuda koje se izuzimaju iz prospekata na njihovu području. Definicije (članak 2.) Glavna je promjena u području definicija definicija MSP-ova kojom su sada obuhvaćeni MSP-ovi definirani u članku 2. stavku 1. točki (f) Direktive 2003/71/EZ i MSP-ovi definirani u Direktivi 2014/65/EU, pri čemu je prag od 100 milijuna EUR kojim su prethodno definirana „društva sa smanjenom tržišnom kapitalizacijom” iz članka 2. stavka 1. točke (t) Direktive 2003/71/EZ povećan na 200 milijuna EUR. Dobrovoljni prospekti (članak 4.) U članku 4. izdavateljima se daje mogućnost da se odluče za prospekt EU-a. Odobrenje nadležnih tijela u pogledu tog „dobrovoljnog” prospekta podrazumijeva ista prava i obveze kao u slučaju prospekta koji se zahtijeva ovom Uredbom, tj. time bi izdavatelj ispunio uvjete za putovnicu EU-a. Naknadna ponovna prodaja vrijednosnih papira / „lančana prodaja” (eng. retail cascade) (članak 5.) Na nekim se tržištima vrijednosni papiri distribuiraju u okviru lančane prodaje. Lančana prodaja obično nastaje kad se vrijednosni papiri ulagateljima (koji nisu kvalificirani ulagatelji) prodaju preko posrednika, a ne izravno preko izdavatelja. U članku 5. pojašnjava se kako je zahtjev za izradu i ažuriranje prospekta te odredbe o odgovornosti potrebno primijeniti kad vrijednosne papire izdavatelj plasira s financijskim posrednicima te se naknadno, tijekom razdoblja koje može trajati i više mjeseci, prodaje malim ulagateljima, vjerojatno preko jedne dodatne razine posrednika ili više njih. Važeći prospekt koji sastavi izdavatelj ili ponuditelj te koji je dostupan javnosti u trenutku konačnog plasmana vrijednosnih papira preko financijskih posrednika ili kod bilo koje naknadne ponovne prodaje vrijednosnih papira, pruža ulagateljima dovoljno informacija za donošenje utemeljenih investicijskih odluka. Stoga bi se financijski posrednici koji plasiraju ili naknadno ponovno prodaju vrijednosne papire trebali moći osloniti na izvorni prospekt koji je objavio izdavatelj ili ponuditelj dok god on vrijedi ili je valjano dopunjen te pod uvjetom da je izdavatelj ili ponuditelj odgovoran za sastavljanje takvog prospekta suglasan s njegovom upotrebom. U tom slučaju nije potreban drugi prospekt. Međutim, u slučaju da izdavatelj ili ponuditelj odgovoran za sastavljanje takvog izvornog prospekta nije suglasan s njegovom upotrebom, od financijskog posrednika treba zahtijevati da objavi novi prospekt. Financijski posrednik mogao bi upotrijebiti izvorni prospekt upućivanjem na relevantne dijelove u svojem novom prospektu. Sažetak prospekta (članak 7.) U članku 7. razmatraju se opća mišljenja izražena na javnim savjetovanjima prema kojima oblikom sažetka koji je uveden Direktivom 2010/73/EU o izmjeni nisu ispunjeni njegovi ciljevi. Novi sažetak sada je oblikovan slično dokumentu s ključnim informacijama koji se zahtijeva u okviru Uredbe o PRIIP-ovima te smije imati najviše 6 ispisanih stranica A4 papira (moraju se upotrebljavati slova veličine koja omogućuje čitanje). Sustav odgovornosti na temelju sažetka iz članka 11. stavka 2. ne mijenja se u usporedbi s Direktivom 2003/71/EZ te se odgovornost povezuje sa sažetkom samo ako on dovodi u zabludu, ako je netočan ili nedosljedan kad ga se čita zajedno s drugim dijelovima prospekta. Osim uobičajenog odjeljka koji sadržava upozorenja, postoje tri glavna odjeljka u sažetku kojima su obuhvaćene ključne informacije o izdavatelju, vrijednosnom papiru odnosno ponudi/uvrštenju. Opći naslovi uvode se za svakog od njih, kao i naznake njihovih sadržaja, no izdavatelji mogu izraditi kratke opise i odabrati značajne informacije. Izdavatelj može zamijeniti odjeljak „vrijednosni papiri” sažetka sadržajem dokumenta s ključnim informacijama ako je riječ o vrijednosnim papirima koji su obuhvaćeni područjem primjene Uredbe o PRIIP-ovima. Pravilo o najvećem broju stranica sažetka ublažava se u slučaju da se on odnosi na više vrijednosnih papira koji se razlikuju samo u nekim vrlo ograničenim pojedinostima. Zabrana uključivanja informacija upućivanjem u sažetak, koja je trenutačno utvrđena u članku 11. stavku 1. Direktive 2003/71/EZ, zadržava se u cilju izbjegavanja pretvaranja sažetka u puku zbirku hiperveza i međusobnog upućivanja. Osnovni prospekt (članak 8.) Cilj je članka 8. pojasniti funkcioniranje osnovnog prospekta koji u velikoj mjeri ostaje nepromijenjen u usporedbi s Direktivom 2003/71/EZ, osim u sljedećim točkama. Osnovni prospekt sada se može sastaviti za sve vrste nevlasničkih vrijednosnih papira, a ne samo za one koji se izdaju u okviru ponudbenog programa ili koje stalno ili opetovano izdaju kreditne institucije. Sada su mogući osnovni prospekti koji se sastoje od nekoliko dokumenata (takozvani „tripartitni prospekt”), a registracijski dokument osnovnog prospekta može imati oblik univerzalnog registracijskog dokumenta. Uklonjena je obveza sastavljanja sažetka osnovnog prospekta ako on ne sadržava konačne uvjete tako da je potrebno izraditi samo sažetak „specifičan za izdanje” koji se prilaže konačnim uvjetima kad se oni dostave. Člankom 8. stavkom 10. pojašnjava se način postupanja s „dvostrukim ponudama” (eng. straddling offers) u okviru osnovnog prospekta, tj. u slučajevima kad ponuda započne u okviru jednog osnovnog prospekta i nastavlja se nepromijenjena u okviru novog osnovnog prospekta koji se nastavlja na prethodni. Univerzalni registracijski dokument (članak 9.) Članak 9. (koji je potrebno tumačiti u vezi s člankom 10. stavkom 2., člankom 11. stavkom 3., člankom 13. stavkom 2. i člankom 19. stavkom 5.) sadržava detaljne propise o novom „univerzalnom registracijskom dokumentu” koji predstavlja neobavezni gotovi mehanizam za registraciju za „česte izdavatelje”, a koji je uvršten za trgovanje na uređenim tržištima ili na multilateralnim trgovinskim platformama. To novo obilježje propisa iz područja prospekta temelji se na pretpostavci da, ako izdavatelj svake godine sastavlja potpuni registracijski dokument, nadležno tijelo trebalo bi mu brzo izdati odobrenje kad se prospekt kasnije zahtijeva. Nadležno tijelo trebalo bi moći preispitati preostale dokumente (obavijest o vrijednosnim papirima i sažetak) u roku od pet radnih dana umjesto deset, s obzirom na to da je glavni sastavni dio prospekta već odobren ili je već dostupan nadležnom tijelu za reviziju. Osim toga, neovisno o ponudi ili uvrštenju za trgovanje čestom izdavatelju potrebno je omogućiti dostavljanje univerzalnog registracijskog dokumenta bez prethodnog odobrenja, uz uvjet da su prethodno uzastopno odobrena tri univerzalna registracijska dokumenta. Nadležno tijelo tada ga može kontrolirati ex post.

Smanjenjima zahtjeva koja se odobravaju čestim izdavateljima koji upotrebljavaju univerzalni registracijski dokument potiče se sastavljanje prospekata kao zasebnih dokumenata što je isplativo i predstavlja manje opterećenje za izdavatelje te im omogućuje brzu reakciju na tržišne prilike. Univerzalni registracijski dokument trebao bi služiti i kao konsolidirani i dobro strukturirani izvor upućivanja na izdavatelja, kojim se ulagateljima i analitičarima pružaju minimalne informacije potrebne za donošenje utemeljene odluke o poslovanju društva, financijskom položaju, zaradi i očekivanjima, upravljanju i vlasništvu, čak i ako nema ponude ili uvrštenja vrijednosnih papira za trgovanje na uređenom tržištu. U tu se svrhu člankom 9. stavkom 12. pod određenim uvjetima čestim izdavateljima koji su uvršteni za trgovanje na uređenom tržištu dopušta ispunjavanje stalne obveze objavljivanja informacija u skladu s Direktivom o transparentnosti integriranjem svojih godišnjih i polugodišnjih financijskih izvještaja u univerzalni registracijski dokument. Svrha je tog učinkovitog pristupa „dva u jednom” izbjeći dvostruke zahtjeve, smanjiti nepotrebna opterećenja i prikupljati informacije koje su potrebne ulagateljima u jedan jedinstveni dokument koji se ažurira barem jednom godišnje. U članku 9. i članku 10. stavku 2. navedeni su i detaljni propisi o praktičnom upravljanju univerzalnim registracijskim dokumentom. Njima se pojašnjava koji se dokumenti odobravaju u slučaju da je univerzalni registracijski dokument odobren ili dostavljen bez odobrenja te se opisuje postupak izmjene univerzalnog registracijskog dokumenta u kojem se slijedi drukčiji pristup od postupka dopune prospekta (s obzirom na to da nema javne ponude ni uvrštenja za trgovanje na uređenom tržištu sve dok univerzalni registracijski dokument ne postane dijelom prospekta). Delegiranim aktima utvrdit će se minimalne informacije koje univerzalni registracijski dokument treba sadržavati, uključujući poseban popis za kreditne institucije, a koje bi trebale biti slične postojećim prilozima I. ili XI. Provedbenoj uredbi (EZ) br. 809/2004. Posebne obveze objavljivanja (članci 14. i 15.) Prijedlog sadržava dvije skupine specifičnih propisa o objavljivanju, jednu za sekundarna izdanja i drugu za MSP-ove. Ti specifični propisi o objavljivanju nisu obvezujući. Njima se zamjenjuju „razmjerne obveze objavljivanja” za izdavanja prava i MSP-ove koje su uvedene Direktivom 2010/73/EU o izmjeni, a kojima nisu ispunjeni ciljevi kao što je pojašnjeno u procjeni učinka. Smanjena obveza za sekundarna izdanja primjenjivat će se na ponude ili uvrštenja koja se odnose na vrijednosne papire koje su izdala društva već uvrštena za trgovanje na uređenom tržištu ili na rastućem tržištu MSP-ova na najmanje 18 mjeseci. Na ta se društva stoga primjenjuju stalni zahtjevi za objavljivanje u okviru Uredbe o zlouporabi tržišta te Direktive o transparentnosti ili pravila operatera rastućeg tržišta MSP-ova kako se zahtijeva Direktivom 2014/65/EU i njezinim provedbenim mjerama. Prospekt prema smanjenim zahtjevima sadržavat će samo minimalne financijske informacije kojima je obuhvaćena samo protekla financijska godina (koje se mogu uključiti upućivanjem). Međutim, ulagateljima je potrebno pružiti konsolidirane i dobro strukturirane informacije o elementima kao što su uvjeti ponude, korištenje sredstvima, čimbenici rizika, prakse uprave, naknade za rad direktora, struktura dioničara ili transakcije među povezanim osobama. Budući da se te informacije trenutačno ne moraju stalno objavljivati u skladu s Uredbom (EU) 596/2014 i Direktivom 2004/109/EZ, morat će biti uključene u prospekt koji se sastavlja u slučaju sekundarnog izdanja. Posebni propisi za MSP-ove omogućit će tim društvima sastavljanje drukčijeg prospekta u slučaju ponude vrijednosnih papira javnosti pod uvjetom da nemaju vrijednosne papire uvrštene za trgovanje na uređenom tržištu. Za ta društva popisi prospekta (koji će se detaljno izraditi u delegiranim aktima) usmjerit će se na informacije koje su značajne i relevantne za društva te veličine te će se primijeniti pristup odozdo prema gore pri izradi novih popisa informacija. U usporedbi s postojećim prilozima XXV. do XXVIII. Uredbe (EZ) br. 809/2004 uvest će se daljnja smanjenja zahtjeva kako bi se osigurala proporcionalnost između veličine društva i troškova izrade prospekta. Člankom 15. uvodi se i neobavezni oblik prospekta za MSP-ove u obliku dokumenta „pitanja i odgovora” koji se objavljuje, a koji će se detaljno izraditi u delegiranim aktima. ESMA će biti ovlaštena za izradu smjernica kojima će se MSP-ovima pomoći pri sastavljanju prospekta u tom obliku. Kao i za sve minimalne zahtjeve za objavljivanje u skladu s propisima iz područja prospekta, donijet će se delegirani akti kako bi se utvrdile smanjene informacije koje moraju biti uključene u pojednostavnjeni registracijski dokument i obavijest o vrijednosnim papirima. Tretman nevlasničkih vrijednosnih papira visoke pojedinačne nominalne vrijednosti (članci 1. i 13.) Nominalna vrijednost u iznosu od 100 000 EUR trenutačno se upotrebljava u Direktivi 2003/71/EZ kako bi se razlikovala objavljivanja za institucionalne ulagatelje. Time se aktivira i izuzeće prospekta za ponude nevlasničkih vrijednosnih papira. Tim se pragom, koji je početno bio zamišljen kao zaštita potrošača, određuju cijene obveznica iznad mogućnosti malih ulagatelja s obzirom na to da izdavatelji obično traže jeftiniju opciju u obliku objavljivanja za institucionalne ulagatelje. S obzirom na to da većina izdavatelja s investicijskim rejtingom može prikupiti potrebna sredstva od institucionalnih ulagatelja, nemaju puno razloga nuditi obveznice manjih vrijednosti. Međutim, to može značiti da neinstitucionalni ulagatelji mogu imati pristup manjem i/ili rizičnijem skupu potencijalnih ulaganja te da vjerojatno neće imati dobro diversificirane portfelje vrijednosnih papira. Na temelju dokaza navedenih u procjeni učinka, povoljan tretman odobren Direktivom o prospektu nevlasničkim vrijednosnim papirima čija pojedinačna nominalna vrijednost iznosi najmanje 100 000 EUR mogao je pridonijeti neželjenim posljedicama, stvorivši poremećaje na europskom tržištu obveznica i onemogućivši pristup znatnom udjelu obveznica koje su izdala društva s investicijskim rejtingom širem spektru potencijalnih ulagatelja. U Prijedlogu se stoga uklanjaju poticaji za izdavanje dužničkih vrijednosnih papira velikih nominalnih vrijednosti koji su trenutačno navedeni u članku 3. stavku 2. točki (d) i članku 7. stavku 2. točki (b) Direktive 2003/71/EZ. Za nevlasničke vrijednosne papire koji su uvršteni za trgovanje na uređenom tržištu dvostruki standard objavljivanja (mali/institucionalni ulagatelji) stoga je uklonjen te će se objedinjeni predložak prospekta utvrditi u delegiranim aktima u kojima se kao početna točka uzimaju postojeći prilozi o objavljivanju za institucionalne ulagatelje iz Uredbe (EZ) br. 809/2004 (prilozi XI. i XIII.) te dodaju samo informacije potrebne za zaštitu malih ulagatelja. Osim toga, uklonjeno je izuzeće prospekta iz članka 3. stavka 2 točke (d) Direktive 2003/71/EZ za ponude vrijednosnih papira čija nominalna vrijednost iznosi najmanje 100 000 EUR. Izdavatelji koji nude nevlasničke vrijednosne papire isključivo kvalificiranim ulagateljima ili koji zahtijevaju minimalnu obvezu u iznosu od 100 000 EUR za svakog ulagatelja i dalje će imati koristi od izuzeća prospekta. Cilj je prijedloga navedenim izmjenama ukloniti jednu od utvrđenih prepreka sekundarnoj likvidnosti na tržištu obveznica. Čimbenici rizika (članak 16.) U članku 16. navodi se da je u prospektu potrebno navesti samo čimbenike rizika koji su značajni i specifični za izdavatelja i njegove vrijednosne papire. Svrha je smanjiti sklonost preopterećivanju prospekta generičkim čimbenicima rizika kojima se skrivaju specifičniji čimbenici rizika kojih bi ulagatelji trebali biti svjesni te koji služe samo kao zaštita izdavatelja ili njegovih savjetnika od odgovornosti. U tu se svrhu od izdavatelja očekuje da rasporedi čimbenike rizika u dvije ili tri kategorije prema njihovoj značajnosti. ESMA je ovlaštena za izradu smjernica u tom području. Uključivanje upućivanjem (članak 18.) Povećano je područje primjene dokumenata čije se informacije može u prospekt uključiti upućivanjem, pod uvjetom da su informacije objavljene elektroničkim putem te da su u skladu s propisima o jeziku iz članka 25. Popis dokumenata utvrđen je u članku 18. i ESMA je ovlaštena za izradu nacrta regulatornih tehničkih standarda kako bi se dovršio popis dodatnih vrsta dokumenata koji se zahtijevaju na temelju prava Unije. Predloženim popisom obuhvaćeni su dokumenti koji su dostavljeni nadležnom tijelu matične države članice ili ih je ono odobrilo u skladu s ovom Uredbom te s propisanim informacijama. Njime se društvima koja nisu obuhvaćena područjem primjene Direktive o transparentnosti (npr. društva čijim se vrijednosnim papirima trguje na multilateralnoj trgovinskoj platformi) ili onima koja su izuzeta od nekih njezinih zahtjeva (npr. izdavatelji isključivo dužničkih vrijednosnih papira koji su uvršteni za trgovanje na uređenom tržištu, a čija pojedinačna nominalna vrijednost iznosi najmanje 100 000 EUR) dopušta uključivanje upućivanjem svih ili dijelova njihovih godišnjih financijskih informacija i financijskih informacija za razdoblja tijekom godine te izvješća poslovodstva. Objava prospekta (članak 20.) Dvije od opcija koje su predviđene Direktivom 2003/71/EZ za objavu odobrenog prospekta (odnosno objava u novinama te tiskani prospekt koji je dostupan u službenim prostorijama izdavatelja) uklonjene su jer su smatrane u velikoj mjeri zastarjelima. Međutim, zadržana je obveza pružanja besplatnog tiskanog izdanja svima koji to zatraže (članak 20. stavak 10.). Izdavatelj, ponuditelj ili osoba koja traži uvrštenje za trgovanje obvezna je objaviti prospekt, kako je trenutačno navedeno u Direktivi 2003/71/EZ. Prospekt se smatra dostupnim javnosti ako je objavljen u elektroničkom obliku na web-mjestu izdavatelja, ponuditelja ili osobe koja traži uvrštenje za trgovanje (ili, ako je primjenjivo, financijskih posrednika koji obavljaju poslove plasmana ili prodaje vrijednosnih papira), na web-mjestu uređenog tržišta na kojem se traži uvrštenje za trgovanje ili operatera multilateralne trgovinske platforme. ESMA će izraditi mehanizam pohrane na internetu s tražilicom koju ulagatelji iz EU-a mogu besplatno upotrebljavati. Slijedom toga, kad god nadležna tijela pošalju ESMA-i elektroničku verziju svakog odobrenog prospekta, poslat će i skup meta-podataka (npr. vrsta izdavatelja, vrsta vrijednosnog papira, vrsta mjesta trgovanja, vrijednost ponude, vrsta izdanja: inicijalno ili sekundarno itd.) na temelju kojih će se moći indeksirati prospekti na web-mjestu ESMA-e. Na temelju podataka koji se prikupljaju u mehanizmu pohrane ESMA će moći utvrditi detaljne statističke podatke o prospektima odobrenima u EU-u te sastaviti godišnje izvješće koje bi trebalo biti dovoljno detaljno kako bi se utvrdila kretanja i pružili dokazi o učincima reformi koje su uvedene ovim Prijedlogom (članak 45.). Administrativne mjere i sankcije (članci 36. do 41.)

U Komunikaciji Komisije o sankcijama potvrđuje se da je „osiguranje pravilne primjene propisa EU-a najprije zadatak nacionalnih tijela koja su odgovorna za sprječavanje financijskih institucija u kršenju propisa EU-a te za sankcioniranje kršenja u okviru njihove nadležnosti”, no istovremeno se naglašava potreba za koordiniranim i integriranim postupanjem nacionalnih tijela. U skladu s Komunikacijom te drugim inicijativama na razini EU-a u financijskom sektoru ovaj prijedlog sadržava odredbe o sankcijama i mjerama usmjerenima na uvođenje usklađenog pristupa sankcijama u svrhu osiguravanja dosljednosti. Važno je administrativne sankcije i mjere primjenjivati ondje gdje se ne postupa u skladu s ključnim odredbama ovog prijedloga te osigurati da su sankcije i mjere učinkovite i proporcionalne te da imaju odvraćajući učinak. 2015/0268 (COD) Prijedlog UREDBE EUROPSKOG PARLAMENTA I VIJEĆA o prospektu koji se objavljuje prilikom javne ponude vrijednosnih papira ili uvrštavanja za trgovanje (Tekst značajan za EGP) EUROPSKI PARLAMENT I VIJEĆE EUROPSKE UNIJE, uzimajući u obzir Ugovor o funkcioniranju Europske unije, a posebno njegov članak 114., uzimajući u obzir prijedlog Europske komisije, nakon prosljeđivanja nacrta zakonodavnog akta nacionalnim parlamentima, uzimajući u obzir mišljenje Europskoga gospodarskog i socijalnog odbora, uzimajući u obzir mišljenje Odbora regija, djelujući u skladu s redovnim zakonodavnim postupkom, budući da: (1)Ova Uredba predstavlja ključan korak prema dovršetku unije tržišta kapitala, kako je utvrđena u Komunikaciji Komisije Europskom parlamentu, Vijeću, Europskom gospodarskom i socijalom odboru i Odboru regija pod nazivom „Akcijski plan o izgradnji unije tržišta kapitala” od 30. rujna 2015. Cilj je unije tržišta kapitala društvima pomoći u dobivanju pristupa raznovrsnijim izvorima kapitala iz cijele Europske unije (dalje u tekstu „Unija”), osigurati učinkovitiji rad tržišta te ulagateljima i štedišama ponuditi dodatne mogućnosti učinkovitije upotrebe novca kako bi se povećao rast i otvorila nova radna mjesta. (2)Direktivom 2003/71/EZ Europskog parlamenta i Vijeća utvrđena su usklađena načela i propisi o prospektu koji je potrebno sastaviti, odobriti i objaviti prilikom javne ponude vrijednosnih papira ili prilikom uvrštavanja za trgovanje na uređenom tržištu. Uzimajući u obzir novosti na zakonodavnom i tržišnom planu od njezina stupanja na snagu, tu bi Direktivu trebalo zamijeniti. (3)Objavljivanje informacija u slučaju ponuda vrijednosnih papira javnosti ili uvrštavanja vrijednosnih papira za trgovanje na uređenom tržištu nužno je za zaštitu ulagatelja uklanjanjem asimetričnosti informacija između njih i izdavatelja. Usklađivanjem tog objavljivanja omogućuje se uspostavljanje mehanizma prekogranične putovnice kojim se olakšava učinkovito funkcioniranje unutarnjeg tržišta u pogledu širokog spektra vrijednosnih papira. (4)Različiti zahtjevi doveli bi do rascjepkanosti unutarnjeg tržišta jer bi se na izdavatelje, ponuditelje i osobe koje traže uvrštenje primjenjivali različiti propisi u različitim državama članicama te bi se prospektima odobrenima u jednoj državi članici moglo onemogućiti korištenje u drugoj državi članici. U slučaju izostanka usklađenog okvira kojim bi se osigurala jedinstvenost objavljivanja i funkcioniranja putovnice u Uniji vjerojatno bi se zbog razlika u zakonodavstvu država članica stvorile prepreke nesmetanom funkcioniranju unutarnjeg tržišta vrijednosnih papira. Stoga, kako bi se osiguralo pravilno funkcioniranje unutarnjeg tržišta i poboljšanje uvjeta njegova funkcioniranja, posebno u pogledu tržišta kapitala, te kako bi se zajamčila visoka razina zaštite potrošača i ulagatelja, primjereno je stoga utvrditi regulatorni okvir za prospekte na razini Unije. (5)Primjereno je i nužno da propisi o objavljivanju prilikom javne ponude vrijednosnih papira ili uvrštenja za trgovanje na uređenom tržištu imaju zakonodavni oblik uredbe kako bi se osiguralo da se te odredbe kojima se izravno nalažu obveze osobama koje su uključene u ponude vrijednosnih papira javnosti i uvrštenja vrijednosnih papira za trgovanje na uređenom tržištu primjenjuju na jedinstven način u cijeloj Uniji. Budući da pravni okvir odredaba o prospektima nužno uključuje mjere kojima se utvrđuju točni zahtjevi u pogledu svih različitih aspekata svojstvenih prospektima, čak bi i male razlike u pristupu jednom od tih aspekata mogle dovesti do znatnih prepreka prekograničnim ponudama vrijednosnih papira, višestrukim uvrštenjima na uređena tržišta i propisima EU-a o zaštiti potrošača. Stoga bi se upotrebom uredbe, koja je izravno primjenjiva te je nije potrebno prenijeti u nacionalno zakonodavstvo, trebala smanjiti mogućnost postojanja različitih mjera na nacionalnoj razini, osigurati dosljedan pristup i veća pravna sigurnost te spriječiti pojava znatnih prepreka prekograničnim ponudama i višestrukim uvrštenjima. Upotrebom uredbe povećat će se i povjerenje u transparentnost tržišta u Uniji, smanjiti regulatorna složenost te troškovi za društva povezani s pretraživanjem i usklađivanjem.

(6)Na temelju procjene Direktive 2010/73/EU utvrđeno je da određenim promjenama koje su uvedene tom Direktivom nisu ispunjeni njihovi izvorni ciljevi i da su daljnje izmjene propisa iz područja prospekta u Uniji potrebne u cilju pojednostavnjenja i poboljšanja njezine primjene, povećanja njezine učinkovitosti i unaprjeđenja međunarodne konkurentnosti Unije, čime bi se pridonijelo smanjenju administrativnih opterećenja. (7)Cilj je ove Uredbe osigurati zaštitu ulagatelja i učinkovitost tržišta, uz istovremeno unaprjeđenje jedinstvenog tržišta kapitala. Pružanjem informacija koje su, u skladu s prirodom izdavatelja i vrijednosnih papira, nužne da bi se ulagateljima omogućilo donošenje utemeljene investicijske odluke osigurava se, zajedno s pravilima poslovanja, zaštita ulagatelja. Nadalje, takva informiranost omogućuje učinkovita sredstva povećanja povjerenja u vrijednosne papire i stoga pridonosi pravilnom funkcioniranju i razvoju tržišta vrijednosnih papira. Objava prospekta odgovarajući je način da se ove informacije učine dostupnima. (8)Zahtjevima za objavljivanje iz ove Uredbe ne sprječava se državu članicu, nadležno tijelo ili burzu da pravilnikom nametne druge posebne zahtjeve u kontekstu uvrštenja vrijednosnih papira za trgovanje na uređenom tržištu (posebno u pogledu korporativnog upravljanja). Takvim zahtjevima ne smije se izravno ili neizravno ograničiti sastavljanje, sadržaj i distribucija prospekta koji je odobrilo nadležno tijelo. (9)Nevlasnički vrijednosni papiri koje su izdale države članice ili jedno od regionalnih ili lokalnih tijela države članice, javna međunarodna tijela čija je članica jedna ili više država članica, Europska središnja banka ili središnje banke država članica ne bi trebali biti obuhvaćeni ovom Uredbom i stoga se ova Uredba ne bi trebala odnositi na njih. (10)Područjem primjene zahtjeva u pogledu prospekta trebalo bi obuhvatiti vlasničke i nevlasničke vrijednosne papire ponuđene javnosti ili uvrštene za trgovanje na uređenim tržištima kako bi se osigurala zaštita ulagatelja. Neki od vrijednosnih papira obuhvaćenih ovom Uredbom daju imatelju pravo stjecanja prenosivih vrijednosnih papira ili primitak iznosa u novcu putem namire u novcu određene upućivanjem na druge instrumente, posebno prenosive vrijednosne papire, valute, kamatne stope ili prinose, robu ili druge indekse ili mjere. Ovom su Uredbom posebno obuhvaćeni varanti, pokriveni varanti, potvrde, potvrde o depozitu i konvertibilne obveznice, kao što su vrijednosni papiri konvertibilni prema izboru ulagatelja. (11)Kako bi se osigurali odobrenje i upotreba putovnice prospekta te nadzor usklađenosti s ovom Uredbom, posebno u pogledu oglašavanja, za svaki je prospekt potrebno utvrditi nadležno tijelo. Stoga bi ovom Uredbom trebalo jasno odrediti državu članicu domaćina koja je najmjerodavnija za odobravanje prospekta. (12)Za ponude vrijednosnih papira javnosti čija je vrijednost niža od 500 000 EUR trošak izrade prospekta u skladu s ovom Uredbom vjerojatno će biti nerazmjeran predviđenim prihodima od ponude. Stoga je primjereno da se zahtjev u pogledu sastavljanja prospekta u skladu s ovom Uredbom ne primjenjuje na takve manje ponude. Države članice trebale bi se suzdržati od uvođenja zahtjeva za objavljivanje na nacionalnoj razini koji bi predstavljali nerazmjerno ili nepotrebno opterećenje u odnosu na te ponude te bi se stoga time povećala rascjepkanost unutarnjeg tržišta. (13)Ako su ponude vrijednosnih papira javnosti upućene samo domaćim ulagateljima u jednoj državi članici i stoga nemaju prekogranične učinke te ako ukupna vrijednost tih ponuda ne premašuje 10 000 000 EUR, mehanizam putovnice u skladu s ovom Uredbom nije potreban te sastavljanje prospekta može predstavljati nerazmjeran trošak. Stoga je primjereno državama članicama dopustiti donošenje odluke o izuzeću tih vrsta ponuda iz obveze u pogledu prospekta utvrđene u ovoj Uredbi, uzimajući u obzir razinu zaštite domaćih ulagatelja koju smatraju primjerenom. Točnije, države članice trebale bi slobodno moći u svojem nacionalnom pravu utvrditi prag između 500 000 EUR i 10 000 000 EUR, izražen kao ukupna vrijednost ponude tijekom razdoblja od 12 mjeseci, od kojeg bi trebalo primjenjivati izuzeće. (14)Ako je ponuda vrijednosnih papira upućena isključivo ograničenom krugu ulagatelja koji nisu kvalificirani ulagatelji, sastavljanje prospekta predstavlja nerazmjerno opterećenje s obzirom na mali broj osoba na koje je ponuda usmjerena te stoga ne bi trebalo zahtijevati prospekt. To bi, na primjer, trebalo primijeniti na ponudu upućenu rođacima ili poznanicima rukovoditelja društva. (15)Poticanje direktora i zaposlenika na držanje vrijednosnih papira svojeg društva može imati pozitivan učinak na upravljanje društvom te se time može pomoći u stvaranju dugoročne vrijednosti poticanjem predanosti i osjećaja vlasništva među zaposlenicima, usklađivanjem interesa dioničara i zaposlenika te pružanjem potonjima prilika za ulaganje. Sudjelovanje zaposlenika u vlasništvu njihova društva posebno je važno za mala i srednja poduzeća (MSP) u kojima pojedini zaposlenici vjerojatno imaju znatnu ulogu u uspjehu društva. Stoga ne bi trebalo zahtijevati sastavljanje prospekta za ponude izrađene u okviru plana radničkog dioničarsva u Uniji, pod uvjetom da je dostupan dokument u kojem su sadržane informacije o broju i prirodi vrijednosnih papira te razlozi za ponudu i pojedinosti o njoj kako bi se osigurala zaštita ulagatelja. Kako bi se osigurao jednak pristup planu radničkog dioničarstva za sve direktore i zaposlenike, neovisno o tome ima li njihov poslodavac poslovni nastan u Uniji ili izvan nje, više ne bi trebala biti potrebna odluka o istovrijednosti za tržišta trećih zemalja dok god je dostupan prethodno navedeni dokument. Stoga će svi sudionici plana radničkog dioničarstva ostvariti korist od jednakog tretmana i informacija. (16)Izdanja dionica ili vrijednosnih papira kojima se daje pristup dionicama, a koja dovode do razvodnjavanja, često se odnose na transakcije sa znatnim učinkom na strukturu kapitala, očekivanja i financijsku situaciju izdavatelja za koje su potrebne informacije sadržane u prospektu. Za razliku od toga, ako izdavatelj ima dionice koje su već uvrštene za trgovanje na uređenom tržištu, ne bi trebalo zahtijevati prospekt za svako daljnje uvrštenje istih dionica na isto uređeno tržište, uključujući slučaj u kojem te dionice proizlaze iz konverzije ili zamjene drugih vrijednosnih papira ili iz ostvarivanja prava dodijeljenih na temelju drugih vrijednosnih papira, pod uvjetom da novouvrštene dionice predstavljaju ograničen udjel u odnosu na dionice istog roda koje su već izdane na istom uređenom tržištu, osim ako se to uvrštenje provodi zajedno s ponudom javnosti koja je obuhvaćena područjem primjene ove Uredbe. Isto bi se načelo trebalo općenitije primjenjivati na vrijednosne papire koji su zamjenjivi vrijednosnim papirima koji su već uvršteni za trgovanje na uređenom tržištu. (17)Pri primjeni definicije „ponude vrijednosnih papira javnosti” sposobnost ulagatelja da donese samostalnu odluku o kupnji ili upisu vrijednosnih papira trebala bi biti presudni kriterij. Stoga, ako ponuda vrijednosnih papira ne uključuje samostalan izbor primatelja, uključujući dodjelu vrijednosnih papira ako se ne može odbiti ta dodjela, ta transakcija ne bi trebala biti obuhvaćena definicijom „ponude vrijednosnih papira javnosti” propisanom ovom Uredbom. (18)Izdavatelji, ponuditelji ili osobe koje traže uvrštenje za trgovanje na uređenom tržištu vrijednosnih papira koji ne podliježu obvezi objavljivanja prospekta trebali bi imati koristi od jedinstvene putovnice ako odluče dobrovoljno poštovati ovu Uredbu. (19)Prospektom omogućeno objavljivanje ne bi trebalo tražiti za ponude ograničene na kvalificirane ulagatelje. Suprotno tome, svaka preprodaja javnosti ili javno trgovanje putem uvrštenja za trgovanje na uređenom tržištu zahtijeva objavu prospekta. (20)Važeći prospekt koji sastavi izdavatelj ili osoba odgovorna za sastavljanje prospekta, koji je dostupan javnosti u trenutku konačnog plasmana vrijednosnih papira preko financijskih posrednika ili kod bilo koje naknadne ponovne prodaje vrijednosnih papira, pruža ulagateljima dovoljno informacija za donošenje utemeljenih investicijskih odluka. Stoga bi se financijski posrednici koji plasiraju ili naknadno ponovno prodaju vrijednosne papire trebali moći osloniti na izvorni prospekt koji je objavio izdavatelj ili osoba odgovorna za sastavljanje prospekta dok god on vrijedi ili je valjano dopunjen te pod uvjetom da je izdavatelj ili osoba odgovorna za sastavljanje takvog prospekta suglasna s njegovom upotrebom. (21)Izdavatelju ili osobi odgovornoj za sastavljanje prospekta potrebno je omogućiti da dodaje uvjete u pogledu svoje suglasnosti. Suglasnost u pogledu upotrebe prospekta, uključujući sve uvjete koji su joj dodani, potrebno je dati u obliku pisanog sporazuma, čime se omogućuje da relevantne strane ocijene je li ponovna prodaja ili konačna prodaja vrijednosnih papira u skladu sa sporazumom. U slučaju da je dana suglasnost za upotrebu prospekta, izdavatelj ili osoba odgovorna za sastavljanje izvornog prospekta trebala bi biti odgovorna i za informacije navedene u njemu, a u slučaju osnovnog prospekta, za pružanje i dostavljanje konačnih uvjeta te nije potrebno zahtijevati nikakav drugi prospekt. Međutim, u slučaju da izdavatelj ili osoba odgovorna za sastavljanje takvog izvornog prospekta nije suglasna s njegovom upotrebom od financijskog posrednika trebalo bi zahtijevati da objavi novi prospekt. U tom slučaju, financijski posrednik trebao bi biti odgovoran za informacije navedene u prospektu, uključujući sve informacije uključene upućivanjem, a u slučaju osnovnog prospekta, za konačne uvjete. (22)Usklađivanjem informacija sadržanih u prospektu trebalo bi omogućiti jednaku zaštitu ulagatelja na razini Unije. Kako bi se ulagateljima omogućilo donošenje utemeljene investicijske odluke, te informacije trebale bi biti dostatne i objektivne, uključujući u pogledu financijskih okolnosti izdavatelja i prava povezanih s vrijednosnim papirima, te ih je potrebno dostaviti u sažetom i razumljivom obliku u kojem ih je moguće jednostavno analizirati. Te bi zahtjeve trebalo primijeniti na sve vrste prospekata sastavljenih u skladu s ovom Uredbom, uključujući one kojima se poštuju minimalni zahtjevi za objavljivanje za sekundarna izdanja i MSP-ove. Prospekt ne bi trebao sadržavati informacije koje nisu bitne ili specifične za izdavatelja i predmetne vrijednosne papire jer bi se time mogle sakriti informacije koje su relevantne za odluku o ulaganju, a time i smanjiti zaštita ulagatelja. (23)Sažetak prospekta trebao bi biti koristan izvor informacija za ulagatelje, a posebno za male ulagatelje. Trebao bi biti samodostatan dio prospekta usmjeren na ključne informacije koje su ulagateljima potrebne kako bi mogli odlučiti koje će ponude i uvrštenja vrijednosnih papira za trgovanje dalje razmatrati. Takve ključne informacije trebale bi prenijeti bitna obilježja i rizike povezane s izdavateljem, bilo kojim jamcem ili vrijednosnim papirima ponuđenima ili uvrštenima za trgovanje na uređenom tržištu. Trebale bi sadržavati i opće uvjete ponude. Točnije, čimbenike rizika u sažetku trebalo bi predstaviti tako da se navede ograničeni izbor specifičnih rizika koje izdavatelj smatra najznačajnijima. (24)Sažetak prospekta trebao bi biti kratak, jednostavan, jasan i ulagateljima jednostavan za razumijevanje. Potrebno ga je sastaviti jednostavnim, netehničkim jezikom, predstavljajući informacije koje su jednostavno dostupne. Ne bi trebao biti samo skup izvadaka iz prospekta. Primjereno je odrediti najveću dopuštenu duljinu sažetka kako bi se osiguralo da se ulagatelje ne odbije od njegova čitanje i kako bi se izdavatelje potaknulo da odaberu informacije koje su bitne za ulagatelje. (25)Kako bi se osigurala jedinstvena struktura sažetka prospekta, potrebno je osigurati opće odjeljke i podnaslove, s naznakom sadržaja koji bi izdavatelj trebao ispuniti kratkim, narativnim opisima, uključujući brojčane podatke, prema potrebi. Pod uvjetom da su informacije predstavljene na pošten i uravnotežen način, izdavateljima bi trebalo dati diskrecijsko pravo u pogledu odabira informacija koje smatraju bitnima i smislenima.

(26)Sažetak prospekta trebalo bi u najvećoj mogućoj mjeri izraditi prema dokumentu s ključnim informacijama koji se zahtijeva u skladu s Uredbom (EU) br. 1286/2014 Europskog parlamenta i Vijeća. Ako su vrijednosni papiri obuhvaćeni ovom Uredbom i Uredbom (EU) br. 1286/2014, trebalo bi dopustiti potpunu ponovnu upotrebu sadržaja dokumenta s ključnim informacijama u sažetku kako bi se troškovi usklađivanja i administrativno opterećenje za izdavatelje sveli na minimum. Međutim, ne bi se trebalo odustati od zahtjeva za izradu sažetka ako se zahtijeva dokument s ključnim informacijama jer potonji ne sadržava ključne informacije o izdavatelju i ponudi javnosti ili uvrštenju predmetnih vrijednosnih papira za trgovanje. (27)Građanskopravna odgovornost ne bi se smjela povezivati s bilo kojom osobom isključivo na temelju sažetka, uključujući bilo koji njegov prijevod, osim ako dovodi u zabludu, ako je netočan ili nedosljedan u odnosu na odgovarajuće dijelove prospekta. Sažetak bi trebao sadržavati jasno upozorenje u tom smislu. (28)Izdavateljima koji opetovano prikupljaju sredstva na tržištima kapitala trebalo bi ponuditi specifične oblike registracijskih dokumenata i prospekata te specifične postupke za njihovo dostavljanje i odobrenje kako bi im se dalo više fleksibilnosti i omogućilo iskorištavanje tržišnih prilika. U svakom slučaju, ti oblici i postupci trebaju biti neobavezni i ostavljeni na izbor izdavateljima. (29)Za sve nevlasničke vrijednosne papire, uključujući slučaj u kojem se izdaju stalno ili opetovano ili kao dio ponudbenog programa, izdavateljima bi trebalo dopustiti sastavljanje prospekta u obliku osnovnog prospekta. Osnovni prospekt i njegovi konačni uvjeti trebali bi sadržavati iste informacije kao i prospekt. (30)Primjereno je pojasniti da bi konačni uvjeti osnovnog prospekta trebali sadržavati samo informacije koje se odnose na obavijest o vrijednosnim papirima specifične za pojedino izdanje i koje se mogu odrediti samo u vrijeme pojedinog izdanja. Takve informacije mogu, na primjer, uključivati međunarodni jedinstveni identifikacijski broj vrijednosnog papira, cijenu izdanja, datum dospijeća, kupon, datum izvršenja, cijenu izvršenja, otkupnu cijenu i druge uvjete koji nisu poznati u trenutku sastavljanja osnovnog prospekta. Ako konačni uvjeti nisu uključeni u osnovni prospekt, nadležno tijelo ne bi ih trebalo odobriti, nego bi ih samo trebalo dostaviti tom tijelu. Ostale nove informacije koje mogu utjecati na procjenu izdavatelja i vrijednosnih papira trebale bi biti uključene u dopuni osnovnog prospekta. Ni konačni uvjeti ni dopuna ne bi se trebali upotrebljavati za uključivanje vrste vrijednosnih papira koji već nisu opisani u osnovnom prospektu. (31)U okviru osnovnog prospekta izdavatelj bi trebao sastaviti sažetak samo u pogledu svakog pojedinačnog ponuđenog izdanja kako bi se smanjila administrativna opterećenja te povećala čitljivost za ulagatelje. Sažetak tog izdanja trebalo bi priložiti konačnim uvjetima te bi ga nadležno tijelo trebalo odobriti samo ako su konačni uvjeti uključeni u osnovni prospekt ili u njegovu dopunu. (32)U cilju povećanja fleksibilnosti i isplativosti osnovnog prospekta izdavatelju bi trebalo dopustiti sastavljanje osnovnog prospekta kao zasebnih dokumenata te upotrebu univerzalnog registracijskog dokumenta kao sastavnog dijela tog osnovnog prospekta ako je riječ o čestom izdavatelju. (33)Česte izdavatelje trebalo bi poticati na sastavljanje vlastitog prospekta kao zasebnih dokumenata jer se time može smanjiti njihov trošak usklađivanja s ovom Uredbom te im omogućiti brzu reakciju na tržišne prilike. Izdavatelji čiji su vrijednosni papiri uvršteni za trgovanje na uređenim tržištima ili na multilateralnim trgovinskim platformama trebali bi stoga imati mogućnost, ali ne i obvezu, sastaviti i objaviti univerzalni registracijski dokument svake poslovne godine koji sadržava pravne, poslovne, financijske i računovodstvene informacije te informacije o dionicama te u kojem je naveden opis izdavatelja za tu poslovnu godinu. Time bi izdavatelju trebalo omogućiti ažuriranje informacija i sastavljanje prospekta kad tržišni uvjeti postanu povoljni za ponudu ili uvrštenje dodavanjem obavijesti o vrijednosnim papirima i sažetka. Univerzalni registracijski dokument trebao bi biti višenamjenski utoliko da bi njegov sadržaj trebao biti isti bez obzira na to upotrebljava li ga izdavatelj naknadno za ponudu ili uvrštenje za trgovanje vlasničkim vrijednosnim papirima, dužničkim vrijednosnim papirima ili izvedenicama. Dokument bi trebao predstavljati izvor upućivanja na izdavatelja, pružajući ulagateljima i analitičarima minimalne informacije koje su potrebne za donošenje utemeljene odluke o poslovanju društva, financijskom položaju, zaradi i očekivanjima, upravljanju i vlasništvu. (34)Izdavatelja koji je dostavio i zaprimio odobrenje univerzalnog registracijskog dokumenta za tri uzastopne godine može se smatrati dobro poznatim nadležnom tijelu. Stoga bi trebalo omogućiti dostavljanje svih naknadnih univerzalnih registracijskih dokumenata bez prethodnog odobrenja te njihovo ex post preispitivanje koje će provesti nadležno tijelo ako to smatra potrebnim. Svako nadležno tijelo trebalo bi odlučiti o učestalosti tog preispitivanja uzimajući u obzir na primjer svoju procjenu rizika izdavatelja, kvalitetu njegovih prošlih objavljivanja ili vrijeme koje je proteklo od posljednjeg preispitivanja dostavljenog univerzalnog registracijskog dokumenta. (35)Sve dok univerzalni registracijski dokument nije sastavni dio odobrenog prospekta, trebalo bi omogućiti njegove izmjene koje će svojevoljno provesti izdavatelj, na primjer u slučaju bitne promjene u njegovoj organizaciji ili financijskoj situaciji, ili će se provesti na zahtjev nadležnog tijela u okviru preispitivanja nakon dostavljanja ako nisu ispunjeni standardi u pogledu potpunosti, sveobuhvatnosti i dosljednosti. Te je izmjene potrebno objaviti u skladu s istim uvjetima koji se primjenjuju na univerzalni registracijski dokument. Točnije, kad nadležno tijelo utvrdi propust ili bitnu pogrešku ili nepravilnost, izdavatelj bi trebao izmijeniti svoj univerzalni registracijski dokument i bez nepotrebne odgode učiniti ga dostupnim javnosti. S obzirom na to da nije riječ o ponudi javnosti ili uvrštenju za trgovanje vrijednosnih papira, postupak izmjene univerzalnog registracijskog dokumenta potrebno je razlikovati od postupka za dopunu prospekta koji bi trebalo primjenjivati samo nakon odobrenja prospekta. (36)Ako izdavatelj sastavlja prospekt koji se sastoji od zasebnih dokumenata, sve sastavne dijelove prospekta potrebno je odobriti, uključujući, ako je primjenjivo, univerzalni registracijski dokument i njegove izmjene ako su prethodno dostavljeni nadležnom tijelu, ali nisu odobreni. (37)Kako bi se ubrzao postupak izrade prospekta i olakšao pristup tržištima kapitala na isplativ način, čestim izdavateljima koji izrađuju univerzalni registracijski dokument trebalo bi omogućiti brži postupak odobrenja s obzirom na to da je glavni sastavni dio prospekta već odobren ili je već dostupan nadležnom tijelu za preispitivanje. Vrijeme potrebno za odobrenje prospekta trebalo bi stoga skratiti ako registracijski dokument ima oblik univerzalnog registracijskog dokumenta. (38)Pod uvjetom da izdavatelj poštuje postupke za dostavljanje, širenje i pohranu propisanih informacija te da poštuje rokove utvrđene u člancima 4. i 5. Direktive 2004/109/EZ Europskog parlamenta i Vijeća, trebalo bi dopustiti objavljivanje godišnjih i polugodišnjih financijskih izvještaja, kako se zahtijevaju Direktivom 2004/109/EZ, kao dijelova univerzalnog registracijskog dokumenta, osim ako se matične države članice izdavatelja razlikuju za potrebe primjene ove Uredbe i Direktive 2004/109/EZ te osim ako zbog jezika univerzalnog registracijskog dokumenta nisu ispunjeni uvjeti iz članka 20. Direktive 2004/109/EZ. Time bi se trebalo smanjiti administrativno opterećenje povezano s višestrukim dostavljanjima, a da se pritom ne utječe na javno dostupne informacije ili nadzor tih izvještaja u skladu s Direktivom 2004/109/EZ. (39)Za valjanost prospekta trebalo bi odrediti jasan rok kako bi se izbjeglo donošenje odluka o ulaganjima koje se temelje na zastarjelim informacijama. Radi poboljšanja pravne sigurnosti, valjanost prospekta trebala bi započeti s njegovim odobrenjem u trenutku koji nadležno tijelo može lako provjeriti. Javnu ponudu vrijednosnih papira u okviru osnovnog prospekta trebalo bi produljiti i nakon isteka valjanosti osnovnog prospekta samo ako je sljedeći osnovni prospekt odobren prije nego što ta valjanost istekne i ako je njime obuhvaćen nastavak ponude. (40)Informacije o porezima na prihod od vrijednosnih papira u prospektu prema svojoj prirodi mogu biti samo generičke, uz malu dodanu informativnu vrijednost za pojedinačnog ulagatelja. S obzirom na to da tim informacija mora biti obuhvaćena ne samo zemlja u kojoj izdavatelj ima sjedište, nego i zemlje u kojima se daje ponuda ili se traži uvrštenje za trgovanje, ako se za prospekt upotrebljava putovnica, njegova je izrada skupa te se time mogu otežati prekogranične ponude. Stoga bi prospekt trebao sadržavati samo upozorenje da porezno zakonodavstvo države članice u kojoj izdavatelj ima poslovni nastan i države članice u kojoj ulagatelj ima poslovni nastan može utjecati na prihod dobiven od vrijednosnih papira. Međutim, prospekt bi i dalje trebao sadržavati odgovarajuće informacije o oporezivanju ako predloženo ulaganje uključuje specifični porezni sustav, na primjer u slučaju ulaganja u vrijednosne papire kojima se ulagateljima odobrava povoljan porezni tretman. (41)Nakon što se rod vrijednosnih papira uvrsti za trgovanje na uređenom tržištu, izdavatelj ulagateljima stalno dostavlja informacije u skladu s Uredbom (EU) 596/2014 Europskog parlamenta i Vijeća te Direktivom 2004/109/EZ. Potreba za cijelim prospektom u slučaju naknadnih ponuda javnosti ili uvrštenja za trgovanje tog izdavatelja stoga nije toliko izražena. Odvojeni prospekt stoga bi trebao biti dostupan za upotrebu u slučaju sekundarnih izdanja te je njegov sadržaj potrebno smanjiti u odnosu na uobičajeni režim, uzimajući u obzir informacije koje su već objavljene. Međutim, ulagateljima je potrebno pružiti konsolidirane i dobro strukturirane informacije o elementima kao što su uvjeti ponude i njezin kontekst, uključujući izvještaj o obrtnom kapitalu, korištenje sredstvima, čimbenike rizika koji su specifični za izdavatelja i vrijednosne papire, prakse uprave, naknadu za rad rukovoditelja, strukturu dioničara ili transakcije među povezanim osobama. Budući da se te informacije ne moraju stalno objavljivati u skladu s Uredbom (EU) 596/2014 i Direktivom 2004/109/EZ, primjereno je da su barem sadržane u prospektu koji se sastavlja u slučaju sekundarnog izdanja. (42)Posebne obveze objavljivanja za sekundarna izdanja trebalo bi proširiti na rastuća tržišta MSP-ova s obzirom na to da su njihovi operateri u skladu s Direktivom 2014/65/EU obvezni uspostaviti i primjenjivati propise kojima se osigurava odgovarajuće stalno objavljivanje koje provode izdavatelji čijim se vrijednosnim papirima trguje na tim mjestima. (43)Posebne obveze objavljivanja za sekundarna izdanja trebale bi biti dostupne za primjenu tek nakon isteka minimalnog razdoblja od inicijalnog uvrštenja roda vrijednosnih papira izdavatelja za trgovanje. Odgodom od 18 mjeseci trebalo bi se osigurati da je izdavatelj barem jednom ispunio obvezu objavljivanja godišnjeg financijskog izvještaja u skladu s Direktivom 2004/109/EZ ili u skladu s pravilima tržišnog operatera rastućeg tržišta MSP-ova. (44)Jedan je od temeljnih ciljeva unije tržišta kapitala olakšati pristup financiranju na tržištima kapitala za MSP-ove u Uniji. S obzirom na to da ta društva obično trebaju prikupiti relativno manje iznose za razliku od drugih izdavatelja, trošak sastavljanja prospekta može biti nerazmjerno visok te ih može obeshrabriti u ponudi svojih vrijednosnih papira javnosti. Istovremeno, zbog svoje veličine i kratkoročnijih evidencija MSP-ovi mogu predstavljati viši rizik ulaganja od većih izdavatelja te bi trebali objaviti dostatne informacije kako bi ulagatelji mogli donijeti odluku o ulaganju. Stoga bi trebalo uspostaviti odgovarajuću ravnotežu između isplativog pristupa financijskim tržištima i zaštite ulagatelja pri prilagodbi sadržaja prospekta koji se primjenjuje na MSP-ove te bi stoga trebalo izraditi posebne obveze objavljivanja za MSP-ove kako bi se ostvario taj cilj. (45)Minimalne informacije koje su MSP-ovi obvezni objaviti u okviru posebnih obveza objavljivanja trebalo bi prilagoditi tako da su usmjerene na informacije koje su bitne i relevantne za društva te veličine i njihove ulagatelje te bi im cilj trebao biti osigurati proporcionalnost između veličine društva i njegovih potreba za financijskim sredstvima s jedne strane, te troška sastavljanja prospekta s druge strane. Kako bi se osiguralo da MSP-ovi mogu sastaviti prospekte bez stvaranja troškova koji su nerazmjerni njihovoj veličini te stoga i veličini njihova financiranja, posebne obveze objavljivanja za MSP-ove trebale bi biti fleksibilnije od onih koje se primjenjuju na društva na uređenim tržištima u mjeri u kojoj se osigurava objavljivanje ključnih informacija koje su potrebne ulagateljima.

(46)Posebne obveze objavljivanja trebale bi biti na raspolaganju za ponude vrijednosnih papira MSP-ova javnosti čijim se vrijednosnim papirima trguje na multilateralnim trgovinskim platformama, uključujući i rastuća tržišta MSP-ova, s obzirom na to da ta mjesta trgovanja MSP-ovima mogu služiti kao ulaz na tržišta kapitala te se na njih primjenjuju propisi koji su manje strogi u pogledu objavljivanja od onih koji se primjenjuju na uređena tržišta. Osim toga, primjereno je proširiti definiciju MSP-ova na njihovu definiciju iz Direktive 2014/65/EU kako bi se osigurala usklađenost ove Uredbe i Direktive 2014/65/EU. MSP-ovi čijim se vrijednosnim papirima ne trguje na nekom mjestu trgovanja trebali bi jednako tako ispunjavati obveze objavljivanja s obzirom na to da se i od njih može zahtijevati sastavljanje prospekta u slučaju ponude njihovih vrijednosnih papira javnosti, uključujući i preko platformi za skupno financiranje. Međutim, MSP-ovima koji su uvršteni na uređena tržišta ne bi se smjela odobriti primjena tih obveza jer bi ulagatelji na uređenim tržištima trebali biti sigurni da izdavatelji u čije vrijednosne papire ulažu podliježu jednom skupu propisa o objavljivanju. Stoga ne bi smio postojati dvostruki standard objavljivanja na uređenim tržištima ovisno o veličini izdavatelja. (47)Ako nisu uvršteni za trgovanje na uređenom tržištu, MSP-ovima koji nude dionice i nehibridne dužničke vrijednosne papire trebalo bi ponuditi neobaveznu metodu sastavljanja prospekta u obliku lako razumljivog dokumenta „pitanja i odgovora” koji se objavljuje. Taj alternativni oblik uobičajenog popisa za objavljivanje trebalo bi osmisliti u svrhu svođenja troškova MSP-ova na minimum tako da im se omogući samostalno sastavljanje prospekta pri čemu se oslanjaju na vlastite kapacitete. Pitanja predstavljena u tom obliku trebalo bi sastaviti tako da se dobiju posebne vrste informacija koje su osobito važne MSP-ovima te bi zahtjevi za informacije trebali biti detaljniji od onih u uobičajenim popisima za objavljivanje tako da osobe koje se koriste oblikom „pitanja i odgovora” mogu lakše razumjeti koje se informacije traže. (48)Povoljnim tretmanima koji su dodijeljeni izdanjima nevlasničkih vrijednosnih papira čija je pojedinačna nominalna vrijednost veća od 100 000 EUR može se narušiti struktura tržišta dužničkih vrijednosnih papira, stvoriti prepreke ispravnoj diversifikaciji portfelja i razvoju elektroničkih trgovinskih platformi, narušavajući time likvidnost sekundarnog tržišta, te se malim ulagateljima može smanjiti mogućnost izbora ulaganja tako da im se uskrati mogućnost stjecanja korporativnih obveznica s investicijskim rejtingom. Stoga je primjereno ukloniti izuzeće za prospekt za ponude nevlasničkih vrijednosnih papira čija pojedinačna nominalna vrijednost iznosi najmanje 100 000 EUR te niži standard objavljivanja dodijeljen prospektima koji se odnose na nevlasničke vrijednosne papire, a koji je prvi put naveden u Direktivi 2003/71/EZ. Točnije, primjereno je ujediniti zahtjeve za minimalne informacije za prospekte za nevlasničke vrijednosne papire te na taj način zamijeniti dvostruki standard objavljivanja između izdanja koja su usmjerena samo na kvalificirane ulagatelje i izdanja koja su usmjerena na nekvalificirane ulagatelje. (49)Primarna je svrha uključivanja čimbenika rizika u prospekt osigurati da ulagatelji izvrše utemeljenu procjenu tih rizika te donesu odluke o ulaganjima imajući sve činjenice na raspolaganju. Čimbenike rizika stoga bi trebalo ograničiti na rizike koji su značajni i specifični za izdavatelja i njegove vrijednosne papire te koji su potkrijepljeni sadržajem prospekta. Prospekt ne bi trebao sadržavati čimbenike rizika koji su generički i služe samo kao oslobođenja od odgovornosti jer bi se njima mogli sakriti specifičniji čimbenici rizika kojih bi ulagatelji trebali biti svjesni te tako onemogućiti predstavljanje informacija u prospektu u sažetom i razumljivom obliku u kojem ih je moguće jednostavno analizirati. Kako bi se ulagateljima pomoglo pri utvrđivanju najvažnijih rizika, od izdavatelja bi trebalo zahtijevati grupiranje specifičnih čimbenika rizika te njihovu raspodjelu u kategorije prema značajnosti. U sažetak bi trebalo uključiti ograničeni broj čimbenika rizika koje je izdavatelj odabrao iz kategorije najvišeg stupnja značajnosti. (50)Nadležno tijelo trebalo bi na temelju izuzeća u određenim okolnostima dopustiti izostavljanje osjetljivih informacija iz prospekta u cilju izbjegavanja štetnih situacija za izdavatelja. (51)Države članice objavljuju brojne informacije o svojoj financijskoj situaciji koje su na raspolaganju javnosti. Stoga, ako država članica jamče za ponudu vrijednosnih papira, te se informacije ne bi trebale navesti u prospektu. (52)Dopuštanjem izdavateljima da upućuju na dokumente koji sadržavaju informacije koje je u prospektu potrebno objaviti, pod uvjetom da su dokumenti na koje se upućuje prethodno bili objavljeni u elektroničkom obliku, trebao bi se olakšati postupak sastavljanja prospekta i omogućiti niže troškove izdavateljima bez ugrožavanja zaštite ulagatelja. Međutim, to pojednostavnjivanje i smanjivanje troškova sastavljanja prospekta ne bi se trebalo postići na štetu drugih interesa koje je prospektom potrebno štititi, uključujući dostupnost informacija. Jezik koji se upotrebljava za informacije na koje se upućuje trebao bi biti u skladu s propisima o jeziku koji se primjenjuje na prospekte. Informacije uključene upućivanjem mogu upućivati na povijesne podatke, međutim ako te informacije više nisu relevantne zbog značajnih promjena, to bi trebalo jasno navesti u prospektu te bi trebalo osigurati i ažurirane informacije. (53)Sve propisane informacije utvrđene člankom 2. stavkom 1. točkom (k) Direktive 2004/109/EZ trebale bi ispunjavati kriterij upućivanja u prospektu. Izdavatelji čijim se vrijednosnim papirima trguje na multilateralnoj trgovinskoj platformi te izdavatelji koji su izuzeti od objavljivanja godišnjih i polugodišnjih financijskih izvješća u skladu s člankom 8. stavkom 1. točkom (b) Direktive 2004/109/EZ isto bi tako trebali moći upućivati u prospektu na sve ili na dijelove svojih godišnjih financijskih informacija i financijskih informacija za razdoblja tijekom godine, revizorskih izvješća, financijskih izvještaja, izvješća rukovodstva ili izvješća o korporativnom upravljanju ako su objavljeni u elektroničkom obliku. (54)Svi izdavatelji nemaju pristup odgovarajućim informacijama i smjernicama o postupku provjere i odobravanja te o koracima koje je potrebno poduzeti radi odobrenja prospekta jer u različitim državama članicama nadležna tijela imaju drukčije pristupe. Ovom Uredbom trebale bi se ukloniti te razlike usklađivanjem propisa koji se primjenjuju na postupak provjere i odobravanja kako bi se osiguralo da sva nadležna tijela primjenjuju usklađeni pristup kad provjeravaju potpunost, dosljednost i sveobuhvatnost informacija sadržanih u prospektu. Smjernice o zahtijevanju odobrenja za prospekt trebale bi biti javno dostupne na web-mjestima nadležnih tijela. ESMA bi trebala imati ključnu ulogu u poticanju konvergencije nadzora u tom području primjenjujući svoje ovlasti u skladu s Uredbom (EU) br. 1095/2010 Europskog parlamenta i Vijeća. Točnije, ESMA bi trebala provoditi stručna preispitivanja kojima bi se obuhvatile aktivnosti nadležnih tijela u skladu s ovom Uredbom u okviru odgovarajućeg vremenskog okvira prije revizije ove Uredbe te u skladu s Uredbom (EU) br. 1095/2010. (55)Kako bi se olakšao pristup tržištima država članica, važno je objaviti naknade koje nadležna tijela naplaćuju za odobravanje i dostavljanje prospekata i njihovih povezanih dokumenta. (56)S obzirom na to da se na internetu osigurava jednostavan pristup informacijama te kako bi se osigurala veća dostupnost ulagateljima, odobreni prospekt trebalo bi uvijek objaviti u elektroničkom obliku. Prospekt bi trebalo objaviti u posebnom dijelu web-mjesta izdavatelja, ponuditelja ili osobe koja traži uvrštenje za trgovanje ili, ako je primjenjivo, na web-mjestu financijskih posrednika koji provode poslove plasmana ili prodaje vrijednosnih papira uključujući i platne agente, na web-mjestu uređenog tržišta na kojem se traži uvrštenje za trgovanje ili na web-mjestu operatera multilateralne trgovinske platforme te bi ga nadležno tijelo trebalo poslati ESMA-i zajedno s relevantnim podatcima na temelju kojih ga se može klasificirati. ESMA bi trebala osigurati mehanizam centralizirane pohrane prospekata kojim bi se javnosti omogućio besplatan pristup uz odgovarajuće tražilice. Prospekti bi trebali biti javno dostupni najmanje 10 godina nakon njihove objave kako bi se osiguralo da je razdoblje njihove javne dostupnosti u skladu s razdobljem javne dostupnosti godišnjih i polugodišnjih financijskih izvještaja u skladu s Direktivom 2004/109/EZ. Međutim, prospekt bi uvijek trebao biti dostupan ulagateljima u tiskanom obliku, besplatno i na zahtjev. (57)Potrebno je i uskladiti oglašavanja kako se ne bi narušilo povjerenje javnosti i dovelo u pitanje pravilno funkcioniranje financijskih tržišta. Pravednost i točnost oglašavanja te njihova usklađenost sa sadržajem prospekta od najveće su važnosti za zaštitu ulagatelja, uključujući male ulagatelje, pa je nadzor tih oglašavanja sastavni dio uloge nadležnih tijela. (58)Ulagatelji bi trebali pravilno ocijeniti svaki važan novi čimbenik, bitnu pogrešku ili netočnost koja bi mogla utjecati na procjenu ulaganja, a koja je nastala nakon objave prospekta, ali prije zaključenja ponude ili početka trgovanja na uređenom tržištu te se zbog toga zahtijeva odobrenje i distribucija dopune prospekta bez nepotrebne odgode. (59)Kako bi se poboljšala pravna sigurnost, trebalo bi pojasniti odgovarajuće rokove u kojima izdavatelj mora objaviti dopunu prospekta i u kojima ulagatelji imaju pravo povući svoj prihvat ponude nakon objave dopune. S jedne strane, obveza dopune prospekta trebala bi se primjenjivati do konačnog zaključenja razdoblja ponude ili početka trgovanja takvim vrijednosnim papirima na uređenom tržištu, ovisno o tome što nastupi kasnije. S druge strane, pravo na povlačenje prihvata trebalo bi se primjenjivati samo u slučaju kad se prospekt